Jainkuaren lenengo Mandamentuba\nI: Zein da Jainkuaren lenengo Mandamentuba?\nE: Jainkua Maite izatia gauza guztien gainian.\nI: Zer aginduten jaku Mandamentu onetan?\nE: Bera bakarrik adorau daigula, ta erakutsi daiogula beste gauza guztiei baño amodio, edo maitetasun geiago.\nI: Zer da Jangoikua adoretia?\nE: Da berari Jaun bakarrari legez zor deutsagun onra, ta menpetasuna ekartia, ta biurtutia.\nI: Zelan adorau biar dogu Jangoikua?\nE: Barrutik, ta agiritik, edo gorputzaz, ta arimiaz.\nI: Zelan adorau daikegu barrutik, edo arimiaz?\nE: Biotz onetik bere buruba Jainkuari opetsiaz, edo sakrifikaubaz.\nI: Zelan adoretan da Jangoikua agiritik, edo gorputzaz?\nE: Bere gorputza umiltasun andi bategaz ezarriaz, nola dan lurrian auspaztubaz, belauniko jarriaz, ta buruba beruntz makurtubaz.\nI: Baukagu Jangoikua adoretako obligazinoerik?\nE: Bai; bada berak agindurik itxi dau sarri, ta leku askotan, zerren dan gauza guztien Jaun ta Nagusi bakarra, ta gañekua.\nI: Noz geien adorau biar dogu Jangoikua?\nE: Txito sarri; baña batez bere goisian jagitian, oera guazanian, Eleisan sartzeian, ta Jaiegunetan.\nI: Egizu adorazinoeko akto bat.\nE: Neure Jangoiko ona; nik adoretan zaitut biotz guztiaz, ta zazaudaz neure Egille, ta Jaun bakartzat.\nI: Zer atera biar dogu ikasbide onetati?\nE: Gomutau egiazko adoratzalliak, adoretan dabela Jangoikua biotzaz, ta barrutik; ta gorputzeko umildanzia, ta adorazinoiak utsak, edo alperrak diriala arima deunga bateti urteten bada-be.\n2. Jangoikua adoretiak esan gura dabela, zelan beti prest egon biar dogun, gauza guztiak sakrifikau, ta istera Jangoikuaren gloria, ta borondatia bitartian jarri ezkero.\nAgindu onen gainian ostera\nI: Lenengo Mandamentu onetan eragozten ete jaku, Aingerubak, ta Santubak onretia?\nE: Ez; zerren onei ekarten deutsagun onriak, ezteutsa kalterik, edo bidebagarik egiten, ta ez gitxitu bere Jainkuari zor deutsaguna.\nI: Zelan onretan dira Santubak?\nE: Jainkuaren serbitzari, ta adiskidiak legez.\nI: Adorau biar da Ama Birjinia, (Jangoikua legez)?\nE: Ez; zerren bakarrik Jangoikua dan adoragarria (bere moduban)\nE: Zerren (onelango) adorazinoia dan beste bati emoten jakon ezagutza bat, Jaun, ta Nagusi bakarrari legez, ta Ama Birjinia, ta Santubak eztira gure Nagusi ta Egilliak, ezpada gu legezko Jainkuaren kriatura ta Serbitzariak.\nI: Eta onrau biar dogu, adorau ez arren, Ama Birjina guztiz Santia beste Zeruko Santu ta Aingerubak baño geiago?\nE: Bai; zerren dan Jesu Kristoren Ama, ta beste Santu guztiak alkartuta baño bere, gloria, ta birtute geiago dabena.\nI: Eta Ama Birjiniaz osteranzian, zer santuri euki biar deutsagu debozinoerik geien?\nE: Geure Aingeru Jaola, edo Guardakuari, Eleisetako Patroe, edo Bitartekuai, ta geure izenekuai.\nI: Ondo da Santubai eskabidiak egitia?\nE: Bai, ta baliotasun andikua; zerren bitarteko jarririk Jainkuaren adiskide andiak legez, jaretsi, edo alkanzau leike mesede, ta ondasun asko.\nI: Zetan agertu biar dogu geien Ama Birjina, ta beste Santubei ekarribiar deutsegun onria?\nE: Euren oñatseti ibiltian, ta geure biar ordu, ta eukiezetan laguntasuna eskatutian.\nI: Zelan onrau biar dira Santuben azuzkiak, edo erlikiak?\nE: Santubak eurak legez; zerren dirian Espiritu Santubaren tenplo, edo egotegiak izan zirian gorputzen ondar beneragarriak.\nI: Eta onrau daikeguz santuben irudin, itxura, edo imajiñak?\nE: Bai; zerren dirian Jainkuaren adiskide batzuben irudinak.\nI: Zelan onrauko ditugu idolatriako pekatu baga?\nE: Bakarrik onraubaz imajina aetan irudinduta dagozan Santubak, ta ez imajinak eurak: bada eztira zur zati, ta gizonen eskubetako eginak baño.\nI: Eskatu, edo orazinoe egin biar jake imajinai?\nE: Ez eurai; baña bai euren bitartez euretan irudinduta dagozan Santu ta Santei.\nI: Zelan bada jarten gara belauniko irudin, edo imajina onen aurrian?\nE: Zerren euren bitartez onretan ditugun gogora erakarten deuskubezan Santubak, ta euren birtutiak. Lurreko Errege baten irudiñari askotan kendu jaruako txapela, ez zur, eun, edo papel zati bat dalako, ezpada zerren irudintuten daben Errege bera.\nI: Zelan utsegiten da Jangoikua bakarrik ez adoraubaz?\nE: Iru aldetara: au da, idolatriaz, lotsia gordezaz, ta superstizinoez.\nI: Zelan utsegiten da idolatriako pekatu ikaragarriaz?\nE: Jainkuari berari baño zor ez jakon adorazinoia norbaiti emonaz. Onetara utsegin darue Jentil itxubak eguzkia, irargia, ta beste gauzaren batzuk Jangoikotzat arturik, emoten deutsezanian adorazinoe bidebagakuak.\nI: Zelan egiten da pekatu errespetua gordezaz?\nE: Jainkuari opetsi, edo konsagrauta daguana ondo ez dirudien gauzetan erabilliaz, nola izango litzatian kaliza konsagraubaz lurrero (sic) edarien batzuk artutia Baltasar Babiloniako erregiak legez.\nI: Zelan egiten da pekatu superstizinoez?\nE: Eleisiak ontzat emonda eztaukazan berbaren batzubetan, edo begirakune utsetan, ta amesetan itxarapen, edo uste osua ifiniaz.\nI: Beraz pekatu andia egingo dabe euren moduko berba, edo itaune batzukaz uste dabenak gaisuak osatuko ditubela; baita pañuelo, edo zapiren bat bialduta aginetako minak, ta beste gatxak kendu gurarik dabiltzazanak?\nE: Bai, eta txito andia; zerren berba modu, ta egite orrelakuak eztauken eurenez indarrik gatxak osatuteko; barriz Jainkua eztabil premia baga mirariak egiten; batez bere orrelako sorginkerietan dabiltzazan gizon alper, ta atso zantarren bitartez, zeintzuk geinetan dirian euren etxeai begiratuten ezteutsenak ta alperreriari ondo eretxita baterik bestera dabiltzazanak.\nI: Zek bada sartu daruaz asmo orreetan?\nE: Diabrubak, eurak igarri ez arren; bada gura leuke Jesu Kristoren arerio amurratu onek geure Eleisako bedeinkazinoe Santubak despreziaurik, berak sartu Kristinau artian bere asmoko batzuk, onak dirialako atxakiaz.\nI: Zer kaltetzuk etorri oi dira bide deungako osatu gura oneetati?\nE: Txito asko; Beinik bein, beste erremedio, edo osagarri onak artu nai eztira, bedeinkazinoiakaz osatuko dirian ustian. Gero sartzen dira, Jainkuaren Ministruai eskubidiak artuten, zeintzubei bakarrik jagoke bedeinkazinoiak egitia. Onez gañeti, darabille naskarri, edo enbusteru onek jenterik geiena engañaurik, milla guzur esanaz; ta dana da eurak ateretan daben probetxuba gaiti.\nI: Beraz etxake sinitzerik (sic) emon biar salutadoren naste, ta bedeinkazinoai?\nE: Etxake ez sinitzerik, ez enzuterik emon biar, batez bere Obispo Jaunaren gura, edo lizenzia baga badabiltz euren moduko bedeinkazinoe giñen. Eta gure euskalerrietan dakuskuzunak (sic) ibilli oi dira euren burueraz.\nI: Eta zegaiti enzuterik emon biar ez jake?\nE: Zerren euren bedeinkazino eta guzti bere, dakuskuzan illten amurraturik txakurrak, idiak, ta abere asko. Eta onegaz guzurtaubak urteten dabe euren eskini segurukuak.\n2. Zerren egin daruezan sorginkeria, ta superstizinoe asko, nola dirian arnasa botatiak, kurutze bat artu, ta abere, ta etxekuetara bedeinkazinoiak ezartia, jente zorua belauniko jarririk, Sazerdote bati jarriko ez litxakiozan legez; ogi bedeinkatutia, ta ogi au jan eragitia kristinaubei, ta aberiai, esanaz, eztabela amurratuko a jan ezkero, ta urdinduko bere eztala urte askotan egon arren.\nI: Nor dabil naste oneetan?\nE: Diabruba lenengo, zeinek aztu eragin gura litukian Eleisako bedeinkazinoiak. Ezpabere itandu biar jake, nork emon deutse gizon zantar orrei ogia bedeinketako eskubidia, ta esorzismuak egitia, arnasak botiaz? Bildur naz oker egin daruezala kurutziak. Eta zer pekatu ikaragarriagorik.\nI: Zer da gauza oneetan geien zurtu biar gaitubana?\nE: Jente nekezalerik geienak ez sinistu gura izatia onetan Sazerdote, ta Predikadoriari, zeintzubek ondo dakie, ta erakusten dabe esan ditugun bedeinkazinoe kontubak ez diriala bide onekuak. Baña Jesu Kristoren aurrian emongo dabe kontu estuba, ez sinistubaz bere Ministruai, ta geiago itxaranaz, edo fiaubaz gizon zatar, ta biarbada edale batzuben bedeinkazinoietan, Eleisakuetan baño. Nik dakidana da, Okosias Erregeari kosta jakola bizitzia bere gaiso denporan zuzendu zalako Aztu, edo igarla guzurtietara, itxirik Jangoikuaren Gizonai. Orregaitik esa eutsen Elias Profeta Santubak Errege onen Serbitzari, edo Morroiai: zuaze etxera, ta esaiozu zeuben ugazabari niri (sic) partez, eztala daguan lekutik geiago jagiko, zerren eukirik Israelen Profeta egiazko nori itandubak, zuzendu dan Aztu edo Igarla diabruzkuetara. Espiritu Santubaren egia da au.\nI: Zer egin biar dau Kristinau batek gauza onetan?\nE: Ez sinistu atso kontu, ta sorginkeriai.\n2. Gatx, edo minen bat jatorkunian itxi bedeinkazinoietako erremedio, edo osabidiak, ta billatu bide onekuak; ta besterik ezin danian, eskatu Jainkuaren Ministro bati, irakurri daiguzala ebanjelio Santubak, eta onena da, egin azterri, edo begirakune bat konzienzian, ta aurkietan bada pekaturen bat, atera kontu, andik jatorkula gatxa. Konfesau laster, ta ostera ez jausteko goguaz, deungagoren bat jazo eztakigun Jesu Kristok dinuan legez. Noli amplius peccare, ne aliquid deterius tibi contingat.\n3. Sen (sic) edo idiren bat gaisotuten bada, ez inoz pensau begizkua dabela, bada begizko kontubok atso ipuinak dira, zeintzubei jakitunak barre egin daruaken.\n4. Bota, edo urristau etxe aldeti salutadore duazanak, ta ez bildurtu, oneek esan al daiezan gauzaak gaiti. Onetara egiten dabe, begiak edegi ditube nekezale askok, ta etxake amurrazinoerik jazoten; garau geiago dauke euren etxeetan, ta konzienziako kezka gitxiago. Kura Jaunak egin biar dabe alegiña euren Eleistarrai begiak edegiteko, kendu ditezan nekezalen arteti milla engañu, ta superstizinoe.\nI: Zein da Jainkuaren lenengo Mandamentubak aginduten daben bigarren gauzia?\nE: Da Jainkua osoro, biotz guztiti, ta indar guztiakaz amau, edo maitatutia.\nI: Zer egin biar da Jangoikua osoro ta alegin guztiaz maitatuteko?\nE: Biar da maitiago izan bera, beste gauza guztiak baño.\nE: Maitatu Jangoikua Munduko ondasun guztiak baño geiago, geure Senide, Adiskide, ta burubak baño bere geiago. 2. Egin gauza guztiak berari atsegin emoteko asmuaz, ta iges egin Jainkuaren ofensak dirian leku, bide, gauza, ta lagunetati.\nI: Zer eranzun biar jake esan daruen Kristinau askori Jangoikua maite dabela, ta pekatutik urten gura eztabenai?\nE: Eranzun biar jake, obra, edo eginetatik agiri dala amodiua, ta ez berba onetati: erraz dala esatia auaz, ametan dot Jangoikua, besterik biar ezpalitz bera ametako. Onelakuak gaiti dino Apostolu batek. Badira auaz autortu, edo konfesetan dabenak Jainkua, baña ukatuten dabeela eginakaz.\nI: Zein da Jainkua maite izateko sustrairik senduena?\nE: Da bere agindu santubak artez, ta osoz gordetia. Ezpada esan begi edozeñek, zer maitetasun, edo amodio eukiko jako norbaiti, baldin bere agindu, edo guraririk egin gura ezpadogu? Guzurti andi bat da, dino San Juan Ebanjelistiak, esan daruana ametan dabela Jangoikua, bere agindubak gorde baga.\nI: Zegaz baliauko gara Jainkua ametako?\nE: Gomutaubaz lenengo, bera dala ontasun guztien iturria, ta txito maitagarria.\n2. Dala geure Aita, berak geure izatia emon, zaintu edo iraun eragin daruagulako.\n3. Beti diardubala, guri onegiten, ta sarritan adierazoten deuskula, zein ona dan, batez bere bere adiskide, ta maitatzallentzak (sic).\n4. Bere atseginik andiena dala, guk bera maite izatia, gure biotzetan atseretia, ta gu zorioneko egitia.\nI: Jangoikua duin, edo geiago beste gauzaren (sic) maite dabenak, gordetan dau lenengo agindu, edo mandamentu au?\nE: Ez, eta da Jainkuari emon dakiogun naigabe, edo injuriarik garratzena.\nI: Zetan igarriko deutsagu, Maite dogula Jangoikua gauza guztiez gañian?\nE: Igarriko deutsagu, baldin prest bagagoz lenago geure ondasun, ta geure bizitzia galdutera, Jainkuaren grazia, ta adiskidetasuna baño.\n2. Bere borondatiaren kiñu batera zain bagagoz pozarren ozta, ta laster bere gurariko edozein gauza egiteko.\nI: Noz, eta zeinbat bider egin biar dira amodiozko akto, edo egikaiak?\nE: Gitxienez geure adimentu argi, ta ezaguerara elduten garianian.\n2. Eriotzako zori, edo peligruban aurkietan garianian.\n3. Jainkuaren kontrako, edo bere agindu santuren bat austeko arriskuban dakuskunian geure buruba, baldin beste bitartekorik ediro ezin badogu.\nEta geure bizitzan txito sarri. Zeinbat bider izan biar daben, eztabe oraindino ziur ebagi jakitunak. Alanbere begira zer dinuan Jakituriako iturria dan Jangoikuak. Amauko (sic) zeure Jangoikua arima, biotz ta indar guztiakaz. Eztituzu inoz aztu biar berba onek ta erakutsiko deutsezu zeure Seme-Alabai. Beti goguan erabilli biar dituzu, dala iratzarririk, edo lotan zagozala, dala jarririk, edo zutinik, etxian, edo kanpuan. Au dinuanak, adierazo gura dau San Bernardok aitu, ta gero zinuana: Jainkua ametako neurria dala, neurribaga ametia.\nI: Beraz asko (sic) egin darue pekatu mortal Jainkuaren akto amodiozkuak ez egiñaz?\nE: Bai, baña guztiz urte osuak pekatuban igaro daruezan Kristinau errukarriak; zerren ezin batu leite karidade, edo oneretsi egiazkorik pekatu mortalaz.\nI: Zer geiago eragozten jaku agindu santu onetan?\nE: Eragozten jaku lurreko Kriaturen amodio itxu ta geiegi guztia.\nI: Eztitugu bada maitatu biar Jainkuaren Kriaturak?\nE: Bai berez, ta bide onez; eta laguna maite eztabenak, eztau maite Jainkua bera, zeinen anzera, edo irudira egina dan. Baña eztitugu amau biar, Jainkuari amodiua gitxitubaz; eta alan urrindu, ta gorde biar gara edozeinegandik, geure gurasuak balira bere, baldin eragotzi gura balebe Jainkuaren amodiua, gauza deungaren bat eragin guriaz.\nI: Zeinbat amodio modu, edo mueta dazauguz?\nE: Bi: batari deritxo ondo gurako amodiua, ta bestiari geure oneko amodiua. Amor benevolentiae et amor concupiscentiae.\nI: Zer da ondo gurako amodio, edo maitetasuna?\nE: Da ametia Jangoikua gauza guztiez gañian berez ona, ta maitagarria dalako, beste gauzari begiratu baga.\nI: Zer da geure oneko amodio, edo oneretsia?\nE: Da ametia Jainkua, guretzat ona dalako, edo zerren mesedez bete garuazan.\nI: Zeinbat modutakua da oraindino Jainkuaren amodiua?\nE: Beste bitakua. Bata da amodio samurra, sentikorra, ta agiria, eta bestia da amodio ixilleko, edo biotz barrukua.\nI: Zer da amodio samurra, edo agiria?\nE: Da Jainkuaganako, ta bere gauzeetarako artu daruagun berotasun, edo mobimentu bizi bat, zeñegaz isioten garian, bere borondatia beti, ta pozik egitera.\nI: Zer da amodio isilleko, edo biotz barrukua?\nE: Da alako berotasun, edo gar baga barruban daukagun prestakuntzia lenago bizitzia emoteko, Jainkuaren borondateari jarki baño.\nI: Zein da maitetasun oneen artian onena?\nE: Ezta erraz igarten: bada askotan biotz otza dirudian baten egongo da amodio zinduagua, ta zoliagua, negarretan urtu oi dan biotz sentikor, edo samur baten baño.\nI: Zelan adierako da ori?\nE: Irudin, edo bardintza onegaz. Daigun, Ama batek daukazala Seme bi, ta bata Nagustuba edo egingo danekua: ta bestia txikarra, edo pardeletan daguana. Ikusiko dozu, zelan ama onek arturik bere seña bular artian gozaro, esaten deutsazan milla berba zoro: gabaz lua galerazoten badeutsa bere negarrakaz, guztia darua pazienziaz. Eta denpora onetan, ozta daki daben edo ez beste semerik. Baña ill dakiola Seme Nagusia. orduban dira negarrak, ta naigabiak. Orduban ule tirakak, ta auspaz etzindako illetak. Lenenguan usteukian, andiago zala, seintxubari eutsan amodiua, agiriagua, edo samurragua zalako. Baña gero agertu zan, amodio zinduagua, ta zoliagua zala Seme Nagusiari eutsana, ezkutubagua bazan bere. Beste onenbeste jazoten da Kristinau on askoren biotzetan.\nI: Zelan egiten da amodiozko akto bat?\nE: Neure Jangoiko maitia, ametan zaitut gauza guztiez gainian, ta biotz osuaz, ta lenago galdu gura dot neure bizitzia, zu ofendiu baño: zerren zarian ain ona, ta maitegarria.\nE: Gomutau sarri geure Jainkuaz, ta ez aleginaz ordurik igaro, bere gomutaren bat euki baga.\n2. Ez itxatsi biotza lurreko gauzatan, ta aurretik erabilli, Jainkuaren amodiozko sustraia dala, bere esanak, edo agindubak egitia.\n3. Eskini biotz guztia Jainkuari, zeiñentzat gitxi dira Zeruko Santu, ta lurreko guztien biotzak bere.


Yell Fire Michael Franti & Spearhead Rap CD Aitzakia gutxi behar ditugu Michael Franti musikariari buruz hitz egiteko. Azken urteotan AEBetan egon den abeslari interesgarrienetakoa iruditzen zaigu. The Beatnigs eta Disposable Heroes taldeetan hasi zenean amorru biziko letrak eta doinuak osatzen zituen. Denborarekin eta munduan zehar egindako bidaiei esker mezu hori aldatzen joango zen eta munduko egoera ikuspegi kritiko batekin aztertzen jarraitzen badu ere, bere mezua asko aldatu da eta orain, mezu baikorraren bila dabil etengabe. Spearhead taldearekin hasitako ibilbidean, garapen hori konposatzen duen musikan atzeman daiteke, eta hasierako rap industrial eta hotza alde batera utzi eta soul, rap eta reggae doinuen goxotasunera pasa da. Hori bai, hasieratik izan duen ikuspegi kritikoa ez du oraino galdu eta azken lan honetan ere atzeman daiteke. Azken bi urteotako proiektuaren parte da diskoa; Israel, Palestina eta Irakera egindako bidaien ondorioa. Diskoarekin batera liburu bat idatzi eta dokumental bat grabatu du. Diskoa, parte batean behintzat, Jamaikan grabatu du bertako musikari eta produktoreekin eta ondorioz aurrekoetan baino reggae gehiago antzeman daiteke. Dena den, diskoa osotasunean hartuta aurrekoak baino rockeroagoa dela esan daiteke. Gure ustez, Stay Human maisulanaren maila lortzen ez badu ere, Michael Frantik egiten duen guztia bezala oso kontutan hartzekoa da. Arakatu.


Aplikazio Mugikorren Garapena – ertzil.com | Playeruak\nHome » Android » Playeruak\n“Ertzil, Kirkillan aplikaziyua in zak”. Horrelaxe hasi zen proiektu hau…\nSanprudentzio aplikazioa amaitu ostean ideia berri bat bilatzeko garaia zen. Momentu horretan bi aukera ezberdinen inguruan ari nintzen bueltaka: bezero bat bilatu eta berarentzat aplikazio bat egitea edo nere burua ezagutzera soinu asko egingo zuen debaldeko aplikazio bat garatzea (herri maialan behintzat). Eta batek gutxien espero duenean aukeraketak lagun bati esker hartzen dira.\nEzagutzen ez dutenentzat, Zarauzko hondartzako futbol txapelketa (Playeruak) herriaren kirol txapelketa ezagunenetarikoa da. Gaztaroan edo handitan, zarautztarren gehiengoak hartu du parte bertan txapelketak dituen 70 urte baino gehiagotan. Guinnes errekor baten jabe ere izan zen!\nGure taldearentzat zen aplikazio bat, pixkanaka pixkanaka, senior txapelketa osoarentzat balio duen aplikazio borobil batean eraldatzen joan zen. Txapelketa berarekin zerikusia duen informazioa eskaintzeaz gain, sailkapenak, egutegia eta emaitzak izan daitezkeen bezala, aplikazioak txapelketarekin zerikusia duen kanpoko informazioa ere eskaintzen du, ala nola: argazki eta bideoak edo podcast-ak.\nAplikazioak dituen atalak eta hauek eskaintzen dutena ondorengoa da:\nSailkapenak: Txapelketako talde guztien eguneratutako sailkapenak.\nJardunaldiaren laburpena: Azken jardunaldiaren emaitzak eta hurrengoaren oinarrizko informazioa.\nHurrengo jardunaldia: Jardunaldi berriaren informazio zehatza. Partidu bakoitza eta markaketaren inguruko informazioa eskaintzeaz gain eguraldiaren inguruko informazioa ere bila daiteke.\nEgutegia: Txapelketaren urte osoko jardunaldien egunak ikus daitezke atal honetan.\nTaldeak: Parte hartzen duten taldeen inguruko informazioa: taldearen izena, kamixetaren koloreak, taldeko argazkia, taldekideak eta informazio gehigarri bat ere bai.\nArgazki eta Bideo bilduma: Jardunaldi ezberdinetan ateratzen diren argazki eta grabatzen diren bideon bilduma bat. Atal jardunaldiro eguneratzen joango da.\nPodcast-a: Arraio Irratioko Izerdina Blai programak plaieroen inguruan egindako saioen podcast-a.\nInformazioa: Aplikazioaren eta bere garatzailearen inguruko informazioa.\nAplikazioa etorkizuneko txapelketetan pentsatuz izan da garatua. Ez da soilik 2014-2015 denboraldira mugatuko. Informazio guztia urtero eguneratuko da eta ahal bada behintzat, aplikazioari atal berriak gehituko zaizkio.\nAplikazioa Android, iOS eta Windows Phone-ko mugikor eta tablet-etarako dago eskuragarri bertsio muga hauek dituelarik:\nAndroid: 2.3 edo handiagoak.\nIOS: 6 edo handiagoak.\nWindows Phone: 7.5 edo handiagoak.\nBy ertzil | 13 urtarrila, 2015 | In Android, Aplikazioa, iOS, Windows Phone, Zarautz | Leave a comment |


Iraileko azken asteburuan egingo da Literaturia jaialdia, Zarautzen - Zarautz - Zarauzkohitza.eus\nIraileko azken asteburuan egingo da Literaturia jaialdia, Zarautzen\nItziar Ugarte Irizar -Berria.eus 2020-05-29 13:19\nAtea izango da aurtengo gaia, eta Hitza da giltza izango da hari lotutako gaia. Berria egunkariak eman du argitara albistea.\nLarrabetzun (Bizkaia) hasi zuen bidea Literaturia jaialdiak, 2009an. Bost urte egin zituen han, eta Zarautzera (Gipuzkoa) lekualdatu zuten ondoren, hasierako oinarri eta asmoak berekin eramanez: euskal letren munduari plaza bat zabaltzea udaberri garaian, eta harekin ikusgarritasun bat, topaleku bat, bizitasun bat eskaintzea. 2014tik erro berriak botatzen joan da jaialdia Zarautzen, eta joan da pixkanaka haziz. Maiatzeko asteburu bat gorde izan diote orain artean, eta hala ziren egitekoak aurten ere: gaur hasi eta igandera bitarte. Baina apirilaren hasierarekin iragarri zuten antolatzaileek ezetz, azkenean eurek ere bertan behera utzi beharko zutela jaialdia. «Pandemia hasi zenean, epe motzerako izatea espero genuen eta itxarotea erabaki genuen. Gero, gauzak aldatu ziren, eta guk ere hala egin behar izan dugu. Hasieran zapuztuta egon ginen bertan behera utzi beharraren ezintasun horretan, baina oraintxe lortu dugu beste data bat jartzea, eta berriz ari gara indarra hartzen data horri begira», azaldu du Ibai Sarasua antolakuntza taldeko kideak. Zarauzko Udalarekin itxi berri dute aurtengo Literaturiarentzako data berria: irailaren 25ean, 26an eta 27an izango da.\nAurten Literaturiarik ez zela izango iragartzerako itxia zuten jada egitaraua. «Lan gehiena egina zegoen, xehetasunetan eta kontu teknikoetan geneukan energia jarrita», aipatu du Sarasuak. Parte hartuko zuten idazle eta bestelako egileen zerrenda ere lotuta zuten, bada, eta horiekin harremanetan jartzen dabiltza orain, Itziar Iruretagoiena antolakuntza taldeko kideak azaldu duenez: «Ez da erraza izaten asteburu jakin bat erabaki eta lotzea. Orain, data zehaztuta, artistak eta gainontzeko parte hartzaileak konfirmatzen saiatzen ari gara. Prestatuta geneukan hori mantendu nahi genuke».\nEgitaraua data hurbildu ahala aurkeztuko dute xeheago, baina aurreratu dituzte dagoeneko aurtengo jaialdiaren zenbait ezaugarri. Horietan lehena gaia: atea. Eta hari lotutako leloa: Hitza da giltza. Iruretagoiena: «Iradokitzailea eta indartsua iruditu zitzaigun atearen irudia, haren sinbologia. Ikusten ez den nonbaitera eramaten gaituen objektu bat da, eta hitza da horretarako giltza: hitzaren bidez atea zeharkatu, eta ezagutzen ez genituen lekuetara eramaten gaitu».\nAzken urteetako berrikuntzetako bat izan da egitarau osoa gai baten bueltan jostea. Egitarau horri, halaber, hiru hanka finkatu dizkiote: liburu azoka, liburu aurkezpenak eta literaturaren bueltako bestelako emanaldiak. Hiruak aurrera ateratzeko lanean dihardutela azaldu du Sarasuak, eta, aurkezpenen kasuan, udaberrirako pentsatuak zituzten lanak udazkenekoekin egokitu beharko dituztela agian. Haur eta gazte irakurzaleei leku egiten ere ahalegina egiten du jaialdiak, eta Literattipia tartearekin segituko dutela aurreratu dute. Baita nor omenduko duten ere: Leire Bilbao (Ondarroa, Bizkaia, 1978), batik bat poesia eta haur eta gazte literatura landu dituen idazlea.\nItzulpengintzaren alorra bazter ez uzten ere saiatzen direla aipatu du Sarasuak, eta aurreratu, aurreko urteetan egin bezala, EIZIE Euskal Itzultzaile, Zuzentzaile eta Interpreteen elkartearekin lanean ari direla aurtengo eskaintza zehazteko. «Berezitasunei» dagokienez, ordea, hitza beste diziplina batzuekin erlazioan aztertzen saiatuko dira aurten. Eta asmo horri lotuta, musikaren eta letragintzaren arteko loturez hausnartzeko emanaldi bat prestatu dute: Ruper Ordorika eta Anari musikariak ariko dira gaiaren gaineko solasean, Jon Eskisabel kazetari eta Badok atariko arduradunarekin batera.\nAlbiste osoa irakurtzeko: Berria.eus


6 Praktika Onenak Zure Bezeroen Inkestaren Parte-hartzea handituko dutenak Martech Zone\nBezeroen inkestek zure bezeroak zeintzuk diren ideia bat eman dezakete. Horrek zure marka irudia egokitzen eta egokitzen lagun zaitzake, eta etorkizuneko nahi eta beharrei buruzko aurreikuspenak egiten ere lagun zaitzake. Inkestak ahalik eta maiz egitea, modu ona da joera eta bezeroen lehentasunen inguruan kurbaren aurretik egoteko.\nInkestek zure bezeroen konfiantza eta, azken finean, leialtasuna ere areagotu dezakete, haien iritzia benetan interesatzen zaizula erakusten duelako eta horiek asetzeko ahalegina egiten ari zarelako. Ziurtatu zure bezeroei egindako aldaketen berri jakinarazten diezula, haien iritzien arabera. Bestela, zure ahaleginak ohartu ez daitezen arriskatzen du. Jendeak joera izaten du gogoratu esperientzia negatiboak hobeto positiboak baino, beraz, hobekuntzak oharkabean pasatuko lirateke, bezeroak erosoegi egon daitezkeelako. Era berean, galdu dituzun bezero batzuk itzul ditzake, aurretik zure negozioarekin pozik ez badaude.\nBezeroen inkesten inguruko iritzi positiboak enpresaren berrikuspen gisa bikoiztu egin daitezke. Zalantzarik gabe, alternatiba hobea da ordaindutako edo eskatutako iritziak argitaratzea. Ziurtatu zure bezeroei baimena eskatzen diezula, erantzunak publiko egitea erabaki aurretik, inkesta anonimoa bada ere.\nZientzia oso bat dago galdetegi onak diseinatzea, erantzun alboratuak saihesten dituztenak eta inkestan parte hartzen ari diren pertsonen erantzun zintzoa lortzea lortzen dutenak. Zoritxarrez, zure bezeroen erantzunetan eragingo duten faktore asko daude eta horietako gehienak zure kontroletik kanpo daude. Lortu nahi duzun informazioaren arabera, baloratu nahi duzun esperientziaren ondoren iritzia eskatu ahal izango diezu. Erantzunak emozionalagoak izango dira, parte-hartzaileek beren esperientzia biziago gogoratuko baitute. Horregatik, oraindik lotu dituzten sentimenduen eraginpean daude.\nInformazio objektiboagoa bilatzen baduzu, hobe da zure bezeroei denbora pixka bat ematea, galdeketa egin aurretik. Horrek egoera argiago ebaluatzeko aukera ematen die. Eskaintzen dituzten erantzunak ez dira inoiz objektiboak izango, baina ez zaizu inolaz ere interesatzen. Zure bezeroak pozik egon behar dira, lehenik eta behin, eta gogobetetzea ez da objektiboa.\nBezeroen inkestaren luzera\nInkestei ahalik eta etekinik handiena atera nahi badiezu, ez egin orrialdeetan eta orrietan oinarritutako galdeketarik. Baliteke zure bezeroak aspertu eta galderak kontuan hartu gabe erantzuten hastea, besterik ez egiteko. Egokiena, zure inkestak 30 galdera top baino gehiago izan beharko lituzke. Eta 5 minutu inguru beharko lirateke osatzeko.\n30 galdera baino gehiago badituzu edo galderen formatuak 5 minutu baino gehiago behar baditu erantzuteko, pentsa ezazu galdera zerrenda inkesta anitzetan banatzea. Taldekatu gaiaren arabera, zer bilatzen ari zaren jakiteko.\nBezeroen Inkestaren Maiztasuna\nJoerak eta lehentasunak izugarri bizkor aldatzen dira, beraz inkestak ahalik eta maiz egin beharko zenituzke. Horrek aukera ematen du zure galdetegien eraginkortasuna berriro baloratzeko eta lehenago baztertutako galderak gehitzeko.\nBaliteke zure enpresaren webgunean beti eskuragarri dagoen inkesta zabalagoa izatea nahi izatea, bezeroek zure produktu edo zerbitzuekiko duten gogobetetasun maila orokorra ebaluatzeko. Baina gai zehatz bati zuzendutako iritzi zehatzagoen bila bazabiltza inkesta hori bereizita iragartzea baino.\nBezeroen inkestaren galderak Galderak\nGaldera lausoek edo argiak ez direnek galdeketaren emaitzak okertzeko arriskua dute. Parte-hartzailearen denbora erantzun bat bideratzen eman behar da, ez galderak zer esan nahi duen. Galderak anbiguoak diren egoeretan, partaideak ausaz erantzun bat aukeratzera jo dezake. Eta horrek eredu engainagarria sor dezake.\nHori baino gehiago, baliteke zure bezeroek gainerako inkestari uko egitea ere, galderak ulergaitzak direla uste badute. Galdetegia betetzen oso denbora gutxi igarotzen dutela sentitu behar dute, beraz, erantzun bakoitza arretaz aztertzera joango dira.\nBezeroen Inkestaren Galderen Optimizazioa\nZure bezeroek inkestak erantzuteko moduan eragingo duten gauza asko daude. Batzuk galdera jakin bat esateko modua bezain sotila izan daiteke, hitzak erabiltzen dituzun ala ez, haiekin lotutako irudi negatiboa izan dezakete eta baita galderak egiteko ordena ere.\nEmaitza hobeak lortzeko, emaitza informatiboagoak lortzeko, galdeketa eraikitzeko moduan beste horrenbeste aldaketarik izan nahi duzu. Galdera bera modu anitzetan egin dezakezu, hitzetan eta esaldietan oinarritutako alborapenak ekiditeko, eta zure galderak egiteko eredua nahastea ere kontuan hartu beharko zenuke.\nAukera anitzeko erantzunak dituzten galderetarako, kontuan hartu aukerak mugitzea. Horrela, zure bezeroei errutina moduko bat ezartzea saihestuko duzu eta galdera bakoitza banaka pentsatzera behartuko dituzu.\nBezeroen inkestaren sariak\nZure bezeroek inkestak egiteko gogoa dutela ikusten baduzu, pentsa ezazu tratu txiki bat eskaintzea amaitzean. Enpresa askok taktika hau erabiltzen dute bezeroak erantzutera bultzatzeko.\nHala ere, jendeak inkesta saritzat jotzeko arriskua izan dezakezu, zure enpresarekin inolako interakziorik izan gabe. Ziurtatu egiaztapen metodo batzuk gehitzen dituzula, zure galderei erantzutean zertaz ari diren dakiten jakiteko. Inkesta batzuek informazioa bete behar dute ordainagirian inprimatuta dagoena. Zure webgunean pop-upak gehi ditzakezu, ekintza jakin bat burutu ondoren desaktibatzeko garaian daudenak, esate baterako lineako denda batean irtetea edo esteka zehatz batean klik egin ondoren.\nAnimatu iritzi zehatza\nEdozein inkestetan, bilatzen ari zaren informazioa edozein dela ere, oso garrantzitsua da zure bezeroei hitza emateko aukera ematea. Iruzkin zehatzak hainbat baliabideren artean baliabide baliotsuagoak izan daitezke hainbat erantzunen artean aukera eskaintzen duten galderak baino.\nInkesten puntu osoa zure bezeroei buruz ez zekizkizun gauzak jakitea da. Zuk diseinatutako galderak eta erantzunak gauza oso zehatzak jakiteko interesa dutenean erabiltzen dira, ñabardura handirik uzten ez dutenean.\nIruzkinek bestela aurreikusi ez zenituzkeen argibideak eskain diezazukete. Zoritxarrez, zailagoa da parte-hartzaileek erantzun luzeak idazten denbora pasatzea lauki bat markatzeko aukera ematea baino. Beraz, erantzun zehatzak bilatzen ari zaren arren, jarraitu galdera errazak; beraz, ez al dute sentitzen erantzunean gehiegi gastatzen ari direnik.\nInkestak tresna eskerga izan daitezke bezeroen gogobetetasun mailak ebaluatzeko eta etorkizuneko joerak aurreikusteko orduan. Era berean, zure bezeroaren konfiantza indartzen du eta haiek eta haien lehentasunak eta sarrera benetan interesatzen zaizula frogatzen die.\nTags: bezeroen inkestaren luzerabezeroei inkesta eskaintzabezeroen inkesten optimizazioabezeroen inkestaren galderakbezeroen inkesta sariakbezeroen inkestakinkesta


Hemen zaude: Sarrera » Azpeitia » Liburuak » Maria Jesus Arregi » Eliza baino gehiago\nParrokiako Batzordean kolaboratzen hasi zenean utzi zion Arregik telefono dei haiei erantzuteari. Parrokiako Batzordeak gizarteari laguntzea du xede, Elizatik haratago. Maria Jesus junta horretan dago; zehazki, espetxe pastoralean egiten du lana. Espetxe pastoraleko esparruan Azkoitiko eta Zestoako herritarrek ere jarduten dute presoei laguntzen eta bisitak egiten.\nEliza barruan mugimendu asko daudela kontatzen du azpeitiarrak: "Guretzat Eliza ez da eraikinak egitea eta dirua sortzea. Leku guztietan bezala, guztiok desberdin pentsatzen dugu, baina Eliza barruan badaude lan izugarria egiten duten pertsonak ere".\nArregiri asko lagundu dio, pertsona bezala, Elizaren formazioak. Gazte-gaztetatik jaso du heziketa hori, eta leku onetik bideratu du bizitza osoan zehar. "Gaztetatik joan naiz Elizako taldeek antolatutako hitzaldietara, elkarrizketetara, bileretara... eta gaur naizenaren zati bat hortik jasotako heziketari zor diodala sentitzen dut. Eliza ez da Jainkoari errezatzea soilik; Elizako korronte aurrerakoienak erakutsi dit ahulenari laguntzen, guztiei bigarren aukera ematen, edonori akatsak azaltzeko aukera eskaintzen, eskuzabala izaten...". Besteei laguntzeko gaitasuna bakoitzarena den arren, Maria Jesusi bidea argitu dio fedeak, eta horregatik jarraitzen du espetxe pastoraleko taldean lanean.\n1990eko hamarkadan hasi zen Maria Jesus kartzelara bisitak egiten, Azpeitiko, Azkoitiko eta Zestoako espetxeratu politikoei eta sozialei. Gaur, inguruetako hiru preso politiko soilik daude Martuteneko kartzelan, baina gehiago egon izan dira. Arregi bi igandetik behin joaten da Martutenera: "Gure lagunak dira presoak, oso ongi pasatzen dugu haiekin. Ez nioke ezergatik utziko hara joateari". Barrenarekin koherente, hara ere doinu alaiak eta erritmo bizia eramateko asmoa zuen azpeitiarrak, baina presoek zuten gitarra bakarra kartzela-zainek kendu zietela kontatzen du Maria Jesusek.\nArregik eta haren lagunek orduak pasatzen dituzte espetxeratuekin kartzelako patioan. Batzuetan, kafea hartzera gonbidatzen dituzte, eta han pasatzen dute eguna bromaz broma; besteetan, haien arazoak entzutea tokatzen zaie boluntarioei. "Mila mezu izaten ditugu presoen lagun, senitarteko eta ezagunentzat, eta oso gustura ematen dizkiegu eskumuinak presoen ingurukoei. Eginkizun polita da".\nPresoek, hasieran, mojatzat hartzen zuten Arregi, hermana deitzen omen zioten. Orain ongi ezagutzen dute, eta han ikusi orduko hasten zaizkio: "Baduzu karamelurik niretzat?, Tabakoa, agian?". Ez sinestekoa omen da zein eskuzabalak diren; beste norbaitek haiei emandako karameluak bisitariei emateko prest egoten dira, nahiz eta eskuartean beste ezer ez eduki.\nBisitez gain, pastoraleko taldeak urtero, Gabonetan, opariak ematen dizkie kartzelan dauden emakumeei eta haien haurrei. "Presoekin hitz egiten dugu eta zer arropa behar duten galdetzen diegu. Gu zerrenda osatzeaz eta opariak Martutenera eramateaz arduratzen gara; Eroskik, berriz, materiala ematen digu". Duela urte batzuk presoek eginiko koadroen erakusketa antolatu zuten Betharrametako erakusketa aretoan.


Moulinsart - Wikipedia, entziklopedia askea.\nChevernyko Gaztelua, Moulinsarten diseinurako oinarria izan zena\nMoulinsart, Mendebaldeko Europako tokiren batean dagoen herria, eta bertatik gertu Moulinsart gaztelua, guztiak, Hergé marrazkilari eta komikigile belgikarrak idatzi eta marraztutako Tintinen komikietako fikziozko tokiak dira.\nBeharbada, Valoniako tokiren batean kokatuta, Tintinen abenturetan, une zehatz batetik aurrera, Tintin protagonista, bere zakur Milu, Haddock kapitaina, Tournesol irakaslea eta Nestor etxezainaren ohiko bizileku da. Bere bizileku bereizgarriena Chevernyko Gazteluan inspiratua dago, Loira eskualde frantziarrean dagoena, baina Hergék alboko bi hegalak kendu zizkion, eraikin xaloagoa bihurtze aldera.\nMoulinsart, lehen aldiz, Adarbakarraren sekretua izeneko abenturan agertzen da. Garai horretan, anaia gaizkile batzuen bizilekua da, Tintin eta Haddock kapitainarekin borrokatuko duten gangster antikuario bikote bat. Abenturaren amaieran, gaztelua, François de Hadoque zaldunarena izan zela deskubritzen da, honek, Luis XIV.a Frantziakoagandik opari bezala jaso zuelarik kortsario bezala eginiko bere lanengatik sari bezala. Zaldun hau, kasualitatez, Haddock kapitainaren arbasoa da, baita Tintin eta Haddock kapitainak, abentura osoan zehar bila ibiliko diren altxorraren jabea ere. Haddock kapitainak, orduan, gaztelua erosten du, eta bere lanpostuan mantentzen du Nestor etxezaina.\nOrdutik, Moulinsart Tintinen ia abentura guztietan agertzen da, Kastafioreren bitxiak izeneko komikiaren istorio osoa, gazteluan bertan eta bere inguruetan gertatzen da.\nKronologikoki eta argumentuari dagokionez, Adarbakarraren sekretua eta Rackham Gorriaren Altxorrari jarraitzen dion komikian, Kristalezko 7 bolak, Haddock, aristokrata bihurtuta ikusten da, bere etxe berriagatik txundituta, pixkana-pixkana, aberats berriaren harrokeria galtzen joango den arren. Tintin, oraindik bere pisu txikian bizi dela dirudi (datu bitxi bezala, Moulinsart erosi aurretik, Haddock Kapitaina, Tintinen eraikin berean bizi zen, solairu bat gorago).\nGaztelutik gertu dagoen hiria, dirudienez, ondo hornitua dago: tren geltoki bat, Lactas izeneko esnetegia, haitzurdingile bat, Isidore Boullu, orkestra bat, Moulinsarteko Armonia, Sanzot harategia, inaustari bat, Émile Vanneau, udal zabortegi bat eta jendarmeria postu bat ditu.\nOrriaren azken aldaketa: 27 azaroa 2019, 20:40.


Sakanan, gezurra parez pare - GARA\nM. A. Zubiria, JJ Agirre, Txiki Iriarte eta Edu Urrestarazu Sakanako NaBaiko hautetsiak\nSakanan, gezurra parez pare\nDuela egun batzuk Fran Balda hautetsiaren gutun iraingarriak irakurri ditugu «Guaixe» astekarian lehenik eta GARAn nahiz «Berria»n ondotik. Azken horiei erantzutera datoz lerrook.\nNafarroa Baik herriaren borondatea errespetatu du eta errespetatzen du beti. Beste batzuek ezin dute gauza bera esan, ordea. 182.2 artikuluaren aplikazioa ez da bideragarria, zerrendak hustea eragingo bailuke besteren artean, baina gainera, artikulu hori erabiliz izendatutako zinegotziak Espainiako epaileen erabakiaren mende geratuko lirateke berdin-berdin.\nNafarroa Bai ez da EAE-ANV baztertzen ahalegintzen, inondik ere. Aldiz, EAE-ANVk Nafarroa Bai izendatu du etsai nagusi. Sakanako EAE-ANVk ez du borondaterik, ez gaitasunik, ez Nafarroa Bairekin ez beste ezein indarrekin akordiotara heltzeko.\nEuskara Zerbitzuaren araudia ez da aldatu; Euskara Batzordearena aldatu da, Batasunak aurreko legegintzaldian aldatutakoa zuzentzeko asmoz. Portzierto, bilerak erdaraz egiteko aukera ez da zabaldu, eta euskalgintzako taldeen parte-hartzea inoiz baino ugariagoa da orain. Bai Euskarari dinamika ez da bertan behera utzi, aurrera darrai osasuntsu; Mankomunitateak horretarako aurrez jarritako liberazioa ez du berritu ordea, beste hamaika premia zeudelako horren aurretik, eta ez delako hori administrazioaren betebeharra. Baina euskara arloan lanean ari dira, aspaldiko partez, Sakanako administraziorik gehienak, mankomunitatetik hasita.\nEuskararen garapenari trabak jarri dizkiogula dioen salaketa bitxiak barregura eragingo liguke, sektore jakin baten kanpaina gaiztoekin nazka-nazka eginda ez bageunde. Baina, Euskara teknikarien lan-poltsa osatzeko prozesuan entxufismoa egon delako akusazioak, oinarririk ez izateaz gainera, onartezinak dira guztiz.\nEgun Etxarriko alkate dena, beste izangai guztiak aurkeztu diren baldintza berdinetan aurkeztu da euskara teknikarien lan-poltsa osatzeko probetara. Proba guztiak gainditu dituztenek osatu dute lan-poltsa, eta bertatik hartu dira lanpostu hutsak aldi baterako beteko dituzten teknikariak. Inork ez du, horrenbestez, lanposturik «lortu», lehenengo eta behin.\nGainera, Etxarriko alkateak berak zeukan eta dauka aurkeztutako izangaien artean lanari lotutako eskarmenturik zabalena, euskara teknikaria baitzen lehen ere lanbidez, eta berak lortu zuen puntuaziorik hoberena proba guztiak bukatuta. Edonola ere, oso kontent geratu ginen beste izangaiek erakutsitako mailarekin ere. Non dago arazoa?\nAreago, ahalik eta epaimahairik gaituena eta anitzena osatzen ahalegindu ginen inork inongo zalantzarik eduki ez zezan; hala, bertako kide izan dira Mankomunitateko gerentea eta idazkaria, presidentea eta Euskara Batzordeko burua, UEMAko teknikari bat, eta ENAIko beste bat. Prozesua gardena izan da hasi eta buka, epaimahaikideek eurek idatziz argitara eman duten bezala (ikus www.guaixe.net).\nEtxarrin, Bakaikun eta Ziordian plenoetara sarbidea, informazio guztia eta eztabaidatzeko aukera betea dute EAE-ANVko ordezkariek ere. Bakaikun, beste inongo taldek ez duen udaletxeko gela husteko behin eta berriz eskatu ondotik, gelako giltza aldatu zen, herriarendako (guztiarendako) zerbitzua jarri ahal izateko.\nEtika politikoaz botatakoak eztabaidarik ere ez dute merezi. Soilik esan nahi dugu, harro gaudela batzuek darabilten etika ez, oso bestelakoa erabiltzeaz.\nBukatzeko, harrokeriaz gain, koakzioa, gezurra eta iraina, EAE-ANVko ordezkari jakinen jardunaren ezaugarriak direla salatu eta argi utzi nahi dugu, Sakanan bizi den orok behintzat, ondotxo dakien bezala.


Itzulpenetarako teknologiak: EI-Vicomtech akordioa\nEusko Ikaskuntzak eta Vicomtech Zentro Teknologikoak lankidetza hitzarmena sinatu dute itzulpenetarako teknologietan aurrera egiteko.\nAkordio honen helburua da teknologia linguistikoaren alorreko konponbide teknologikoak bultzatu, azkartu eta optimizatzea.\nVicomtechek tresnak ikertzen ditu euskarak gaztelera edota ingelesa bezalako hizkuntzen pareko heldutasun teknologikoa (TRL) lor dezan. Bestalde, Eusko Ikaskuntzak teknologia hori hobetzen lagundu dezaketen eduki elebidun ugari ditu eta sortzen ditu.\nHitzarmen honen bidez, Eusko Ikaskuntzak Euskonews aldizkariko fondo elebidunak utziko ditu. Konkretuki, 726 aldizkari ditu argitaratuta bai euskaraz bai gazteleraz. Kantitate garrantzitsua da eta zuzenean aplika daiteke Vicomtechek lantzen dituen itzulpen tresnak hobetzeko.\nAkordio honen baitan, gainera, Eusko Ikaskuntzari euskara eta gaztelerazko ikus-entzunezko edukien azpititulu automatikoak jartzeko IDAZLE Plataforma erabiltzeko eskubideak utziko dizkio bi urterako.


Amattoren uzta en App Store\nAmattoren uzta 9+\nAMATTOREN UZTA APP\nKlis-klasikoak app bildumako hirugarren app-an JOLAS BERRIAK!\nLehendik zituen hiru kontakizun transmediei beste bi gehitu zaizkie orain: AMA-ALABEN guda desafioa eta ITSASUAR BATEN beldurrezko abentura. Guztira bost istorio nabigagarri eskaintzen ditu Amattoren Uzta app-aren bertsio berriak.\nJoko eta desafioak, abentura grafikoak, errealitate birtuala, 360ºko esperientziak, ilustrazio animatuak, interaktibitatea, istorioak entzuteko dispositiboak, musika… osagai horiek guztiak uztartzen ditu app honek, irakurle gaztetxoari esperientzia berri bat eskaintzeko.\nAmattoren Uzta euskarazko haur literaturako obra klasikoaren app-a da hau. Mayi Ariztiak 1934an bildu eta idatzi zituen Ipar Euskal Herriko istorio erraileen ipuinei bizi berri bat ematen die: Euskal ahozko literaturako istorio hauekin unibertso transmediara jauzi egiteko aukera eskaintzen du app-ak!\nPatxi Zubizarretak gaurkotu eta Maite Gurrutxagak ilustratuta, 2012an eguneratuta argitaratu zen euskal haur literaturako liburu honek 15 ipuin tradizional biltzen ditu. Horietako bostetan nabigatzeko aukera berriak eskaintzen dizkio orain app berrituak entzule eta irakurle gaztetxoari, egungo interaktuatzaileari: ipuin horiek entzun, ikusi, ukitu, aldatu eta bizitzeko eta jolasteko aukera ematen dio.\nBeste behin ere, irakurketa eta dibertimendua uztartzen ditu Klis-klasikoak app bildumako hirugarren app honek!\nEta guztia, doan!\n© GALTZAGORRI ELKARTEA\nTxan fantasma jokoa


Eneka Fernandezek eta Raisa Alavak egonaldia egin dute Wroclawen AIR Wro programari esker - Deia\nEneka Fernandezek eta Raisa Alavak egonaldia egin dute Wroclawen AIR Wro programari esker\nAIR Wrok Poloniako hirian egonaldiak egiteko aukera eskaintzen die Europako herrialde ezberdinetako artista edota ikerlariei\ndeia 09.02.2020 | 13:22\nEneka Fernandez, egindako ikerketa aurkezten. Argazkia: Marta Sobala\nEneka Fernandez, egindako ikerketa aurkezten.\nBILBO. Eneka Fernandezek eta Raisa Alavak egonaldia egin dute Wroclawen AIR Wro programari esker. AIR Wrok, Artists In Residence Wroclaw, Poloniako hirian egonaldiak egiteko aukera eskaintzen die Europako herrialde ezberdinetako artista edota ikerlariei. Programak gai ezberdin bat jorratzen du urtero eta aurtengoaauto-ekoizpena izan da.\nAuto-ekoizpena oinarri duten proiektu ezberdinak eraman dituzte Fernandez eta Alavak Wroclawra. Fernandezena, sei asteko iraupena izan duena, ikerketan oinarritu da batik bat. "Wroclaw hiriko auto-edizio eszenaren mapaketa bat egin dut: inplikatutako agente desberdinak identifikatu, zerrendatu eta argitalpen bat sortu", diosku. Ikerketa horren emaitza ere erakusteko aukera izan zuen: "Argitalpena, auto-edizioaren inguruko topaketa batean aurkeztu genuen, nire bilduma osatzen duten zenbait argitalpen ere erakutsi nituelarik". Alavak, bestalde, bi eguneko tailer bat prestatu eta eskaini du Poloniako hirian, hiru asteko egonaldi baten barruan. "Tailerraren helburua zen partehartzaile bakoitzak fanzine bat egitea, eta beste bat denon artean", azaldu digu Alavak.\nBi proiektuen prestaketa-aldia eta modua ezberdinak izan dira. Enekak dioenez, "bilera ugari izan genituen lehen egunetik. Aldez aurretik osatu genuen zerrenda bat jarraituz, egunero-egunero autore, proiektu eta espazio desberdinak ezagutu genituen". Ikerketa-garai horren ostean, argitalpena sortzeko txanda iritsi zen: "Argi genuen ikerketa horren emaitza argitalpen batean aurkeztu nahi genuela eta, bereziki, lekuko inprimategi batekin lan egin. Egonaldiaren erdia erabili genuen kontaktu horiek identifikatzen, eta beste erdia proiektua gauzatuko zuen argitalpena sortzen". Raisak, ordea, proiektuaren edukirik handiena prestatua zekarren jada, hemen egindako beste hainbat tailerretatik: "Tailerraren ariketak prestatzeko, komikiak egiteko ariketetan oinarritu nintzen. Komikiek gidoia, marrazkia eta edozein motatako narratiba lantzen dute; beraz, partehartzaileek askatasunez erabaki zezaketen zer landu: bat marrazkian eroso sentitzen bazen marraztu zezakeen, beste bat bakarrik idazten moldatzen bazen idatz zezakeen, etab. Helburua batez ere zen praktikari beldurra kentzea eta erakustea edonor gai dela argitalpen bat egiteko".\nFernandezek eta Alavak bat egiten dute proiektuaren harrera nolakoa izan zen erantzutean: "Oso positiboa izan da". Fernandezen hitzetan, "bilera guztietan ideia interesgarriak atera ziren", eta "ikerketak zenbait agente beraien artean elkar ezagutzeko ere balio izan zuen. Topaketa aldiz, argitalpen ezezagunak deskubritzeko aukera eman zuen". Alavak, bestalde, zera dio: "Jendeak parte hartzeko gogo handia zuen eta atera ziren proposamenak oso interesgarriak izan ziren. Denon artean egin genuen lan".\nBiek ala biek ere kointziditu egiten dute AIR Wro programaren antolakuntza paregabea izan dela aipatzean. Fernandezen kasuan, "hirian ezagutu genuen jendeak ere bikain artatu gintuen". Alavak, kulturaren kudeaketaren arlora eraman du bere ikuspegia: "Mugimendu aparta ikusi genuen autogestionatutako gune ezberdinetan (musika arloan, arte arloan?). Kontzientzia handia dute, batez ere, kultura herrira zabaltzerako orduan".\nEuskal Herriko eta Poloniako auto-edizioaren eszenak konparatzerako orduan, Fernandezen ustetan, "Beharbada fase ezberdinetan egon gaitezke (iruditzen zait Wroclaweko eszena gazteagoa dela, argazkigintza munduan behinik-behin), eta agian Euskal Herrian argitalpenekin lan egiten duten diseinatzaile gehiago aurkituko nituzke Wroclawn baino, baina tamalez letterpress edo inprenta tipografiko gutxiago. Hala ere, motibazioa bera da: papera maite dugu eta euskarri horri milaka aukera ikusten dizkiogu, bai Euskal Herrian bai Polonian". Alavak ere bat egiten du Euskal Herriko panorama anitzagoa dela esatean. "Wroclawen, ez ditugu Euskal Herrian bezain beste fanzine aurkitu, baina esan beharra dago daudenak primerakoak direla, bai eduki bai forma aldetik", dio.\nHala ere, bi lurraldeek zoritxarrez partekatzen duten gauza bat ere badago: auto-ekoizpenean jarduten duten horientzako, praktika hori ogibide bilakatzeko zailtasuna. "Sorkuntzaren pasioa eta energia eguneroko eginkizunek erretzen dute maiz. Konplikatua izaten da lana hedatzea, banaketa eta bidalketak egitea, fakturak ulertzea, liburu-denda eta azoketara joatea? Ez da posible sortzaile batek denbora gehiago ematea lan hauetan sortze prozesuan baino, ezta?", kexu da Fernandez.\nEgoera hori iraultzeko, beste behin, ez da elkartasuna eta konstantzia bestelako antidotorik. Fernandezek argi du: "Denon artean marko berriak asmatu beharko ditugu auto-edizioak eragiten duen energia ahalik eta denbora gehien mantendu ahal izateko".


Alarde Publikoa, Irungo Alardera Antzuolatik\nAntzuolako udalaren eta Alardearen Elkarteko ordezkariak izango dira ekainaren 30ean Irungo alarde parekidean.\nAntzuolako udalaren eta Alardearen Elkarteko ordezkariak izango dira ekainaren 30ean Irungo alarde parekidean\nAntzuolako udalaren eta Alardearen Elkarteko ordezkariak izango dira ekainaren 30ean Irungo alarde parekidean. Hala, babesa eta onespena adierazi nahi dizkiete alarde inklusibo baten alde lan egiten duten herritarrei, irundar orok inongo mugarik gabe bertan parte har dezan.\nDiotenez, herri baten kultura-ondarea osatzen duten adierazpen eta ospakizun tradizionalak, alardeen kasu, ez dira estatiko eta aldaezinak , unean-uneko gizon eta emakumeek partekatzen dituzten balioen arabera bilakatu eta aberastu egiten dira. Eta horrela irauten dute mendez-mende.\nAntzuolako Alardeak 2009an hausnarketa prozesu bati eman zion hasiera, eta herritarren atxikimendua handitzeko alardea eguneratzea erabaki zuen. Horretarako, Batzorde bat eratu zen udal ordezkari, Alardeko Elkarte eta sentsibilitate ezberdineko beste hainbat partaiderekin. Behar ziren aldaketak adostu zituzten, besteak beste, kulturartekotasun, genero-parekidetasun eta gatazken trataeraren alorretan. Horren emaitzari esker, antzuolarrek Alardearekiko asebetetze maila altua adierazten dute gaur.


Martxoaren 23an ospatuko dituzte Gasteizko, Aiaraldeko eta Gorbeialdeko Bulkada Egunak - Halabedi\n> Martxoaren 23an ospatuko dituzte Gasteizko, Aiaraldeko eta Gorbeialdeko Bulkada Egunak\nmartxoa 19 Erredakzioa KategoriaAlbisteak 0\nApirileko Gazte Topagunea berotze aldera, Jarrai gazte antolakundea sortu zenetik 40 urte bete direla ospatzeko Bulkada Egunak antolatu dituzte Gasteizen eta Laudion. Egun osoko egitaraua antolatu dute bi eskualdeetan.\nJarrai gazte antolakundea sortu zenetik 40 urte pasa dira eta, hori dela eta, gazte antolakunde ezberdinetan aritu diren gazte eta ez hain gazteak bildu nahi ditu Bulkada Berrien Garaia Da! ekimenak. Apirilaren 19tik 22ra Lemoan (Bizkaian) egingo den Gazte Topagunea berotze aldera, ekimen ezberdinak egiten ari dira Euskal Herriko txoko ezberdinetan.\nMartxoaren 23an egingo du Aiaraldeko Ernaik Bulkada Eguna eta Gasteizen data bera aukeratu dute hiriburuko ekimena antolatzeko. Aiaraldeko kasuan, Laudion izango da egitaraua.\nGorbeialdeko gazteek Zuian ospatuko dute Bulkada eguna, bertso poteoarekin hasi eta iluntzeko kontzertuekin amaituz.\nGoizetik gauera arte luzatuko dira hiru programak: Gasteizko kasuan 10:00etan emango diote hasiera egunari Landatxon antolatutako mahainguru batekin eta Aiaraldean 12:00etan hasiko da, txupinazoarekin.\nHerri azoka, gazte olinpiadak, kalejira, kontzertuak, mural margotzea, haurrentzako jolasak, sortzaileen gunea, musika eta argazki erakusketa egongo dira bi eskualdeetan.\nBi kasuetan, gainera, herri bazkaria egongo da:\nGasteizen, Auzolana pilotalekuan: tiketak Garraxi tabernan.\nLaudion, elizako arkupeetan: tiketak Txokogorrin, Mugalden, Ilargin eta Itxinan.\nOstean, ekitaldiak, manifestazioa eta kontzertuak egongo dira.\nGasteizko, Aiaraldeko eta Gorbeialdeko egitarauak\n← Galder Barbado eta Aitor Zelaia espetxez lekualdatu dituzte\nZoo eta Ziklone taldeekin bueltatu zen Muinoko Hotsak →


Frontoi batean egindako margoketa batek polemika piztu du | Euskal Herria | KAZETA\n2020 AZA. 09 - 15:05h\nBaionako “Point de vue” festibalaren karietara Baionako Saint-Croix auzoko frontoian egindako margoketak polemika piztu, batez ere pilotarien artean. Herriko Etxeko kultur hautetsiak azalpenak eskaini ditu.\nMurmure bikote artistak zakarrontzi poltsa bat eta intsektu bat margotu ditu Baionako frontoi batean. © Bob Edme\nBaionako Saint-Croix auzoko frontoia ongi zaindua ez den itxura ematen badu ere, pilota zaleek batzuetan bertan egiten dute topo. Edo egiten zuten topo, hobe esanda. Pilotak jaso behar dituen paretak funtzioaz aldatu berri baitu, batzuen zoritxarrerako. Hiriko "Point de vue" festibalaren karietara Murmure bikote artistak margolan handi bat egin du bertan. Horrek haserrea piztu du auzo eta pilotari batzuen artean.\nMargoa izugarria da. Argazkian ikus daitekeen bezala, alimaleko zakarrontzi poltsa bat agertzen da intsektu baten ondoan. Artistek, bere obraren bidez, gizakiak utzitako aztarna ekologikoa islatu nahi izan dute. Haatik, Oihana Zamponi-Gale herritarrak bere kezka adierazi du sare sozialen bidez. "Beltz asko dago paretan. Frontoi hori txikitatik ezagutzen dut. Bertan jolasten genuen ikastolatik ateratzen ginenean", oroitarazi du.\nOihana Zamponi-Galek bezala, pilotan aritzen diren beste baionar batzuek nahiago izanen zuten edozein pareta erabili izana, baina ez frontoi batena. "Azpiko marra horiz margotua izan da. Izugarria da. Gainera, pilota beltz batekin zaila da jolastea hondo beltz horrekin. Geroztik, azpiko marra berriz margotua izan da bertan jolasten duten gazte batzuen eskutik", azpimarratu du Zamponi-Galek.\nKaleko artea bada ere, frontoiaren pareta hautatu izana desegokia iruditzen zaie pilota zaleei. "Irekia den plaza bakarrenetarikoa da. Bertan bankuak jartzen ahalko lituzkete adindunek profitatu dezaten. Hiri zentroan ez dago frontoik. San Izpiritun bakar bat dago, baina herritar gutxik dakite existitzen dela", aipatu du gazteak. Hala ere, aitortzen du "margolan bat egitea frontoi horretan sentimendu baikor batengandik heldu dela. Baina, nahiago izanen luke bederen euskal ukitu bat izatea edo tokiko artistaren batek egitea. Festibal honen hasieratik iruditzen zait geroz eta tokiko artista gutxiago daudela".\nCyrille Aiguillon kirolaz eta elkarteen bizitzaz arduratzen den hautetsia ez dator bat gaztearen iritziarekin. "Programazio bakoitzean tokiko artistek parte hartzen dute, Hitza Hitz bezalakoak edota Hego Euskal Herriko artistak. Normalean, hamar artistek parte hartzen dute, baina krisi sanitarioa dela eta, soilik seik parte hartu ahal izan dute. Margolan batean esaldi bat baldin badago, aldi oro eskatzen dugu euskaraz izatea", azaldu du.\nFrontoiaren hautaketari dagokionez, hautetsiak dio: "zergatik ez? Arteak galderak pausarazten ditu eta arreta jartzen du frontoi honetan. Gainera, margolan hau baino lehen, marrazki txarrak, batzuk iraingarriak, eginak zeuden…. Nire alaba ondoan dagoen eskola batera eramaten dut eta ez nuen nahi hori ikustea". Urrunago doa: "Lurra suntsitua dago. Beroketa gisa erabiltzen dute tenisean aritu nahi dutenek… Ez du elkarte batek ere erabiltzen frontoi hori".\nHautetsiak iragarri duenez, bi edo hiru urtetan frontoi hori konpondua izanen da. "Tenis estalien obrak baliatuko ditugu frontoia eta lurra berriz egiteko". Margolanari dagokionez, bere erranetan, gizartearen kontsumo ohiturak islatuak dira bertan. Gainera, aipatu du Jean Cavailles ondoko eskolako ikasleek gaiari buruzko lan bat egin dutela eta intsektu horren errola ikasi dutela.


Lurrari lotuta, lurrari entzunez eta lurretik bizitzeko apustu ekologikoa | herria | GAUR8 - mila leiho zabalik\n2021 OTS. 06\nLurrari lotuta, lurrari entzunez eta lurretik bizitzeko apustu ekologikoa\nBiolur Gipuzkoak, Nekazaritza Ekologikoaren Aldeko Elkarteak, 1993an eman zituen lehen pausoak, ekologikoaren aldeko apustua arrarotasun gisa eta mesfidantzaz ikusten zen garaian. Geroztik urteak eta uztak oparo joan dira eta Biolurrek markatutako bidera gero eta nekazari gehiago batzen ari dira.\n«Gure kasuan, ortuaren aldeko apustua egin genuenean, Biolur izan zen babestu gintuen elkarte bakarra. Aholkularitza teknikoa eskaini zigun eta oso modu garbian hitz egin»\n«Ogasunera joaten ginen ortu bat martxan jarri nahi genuela esatera eta jartzen ziguten aurpegiarekin edonork pentsa zezakeen zentral nuklear bat eraiki nahi genuela»\n34 nekazari hasi ziren ekologikoaren bidean 1993an Biolurren. Gaur egun, 120 inguru daude. «Nik uste dut nekazaritza munduan hazten ari den sektore bakarra dela»\nLau lantaldetan antolatuta dago eta lantalde bakoitzak dinamika propioa dauka: okinak, baratzezainak, abeltzainak eta frutagintza arlokoak. Formakuntza da zutoin nagusia\n«Gure kontsumoak erabakitzen du nora goazen, guk gastatzen dugun euro bakoitzak erabakitzen du zer nolako gizartea ari garen eraikitzen. Kontsumitzaileok indarra daukagu»\n«Ekologikoa bada saltzen duen zerbait eta horregatik erabili egiten dute enpresa askok. Hor kontzientziazio lan bat egin beharra dago, etiketa horien atzean zer dagoen jakiteko»\nTxillarre baserrian egin dugu hitzordua, Elgoibarko Sallobente auzoan. Toki garrantzitsua da. Pello Rubiok hogeita hamar urtean eskuekin lan eginez eraikitako proiektua da. Lurrari lotuta, lurrari entzunez eta lurretik bizitzeko apustua.\nZimendu sendoak dauzka Txillarrek; horregatik balio du hizketaldi politikoei aterpea emateko. «Hementxe eserita egon zen Zapatero. Esan nion Euskal Herria bezalako toki ederrik ez zuela askotan ikusiko. Erantzun zidan baietz, oso ederra zela gure herria, baina Leonen ere badituztela paraje ikusgarriak». Horrela mintzo da Pello Rubio, Txillarreko nagusia, baserriaren kanpoaldean dagoen egurrezko mahaian eserita.\nGaurko hizketaldian nekazaritza ekologikoa izango da gaia. Horretarako eseri dira mahaian Biolur Gipuzkoako hiru nekazari, beterano bat eta bi gazte, sokak segida duen seinale.\nIzurtzan dauka ortua Nere Aspiazuk, beste bi bazkiderekin batera. Hirurak 32-33 urte bitartekoak. 2013an abiatu zuten proiektua. «Ez gara baserritarrak, ez daukagu baserririk. Nekazariak eta baratzezainak gara. Guk baratzegintzan proba egin nahi genuen. Egia da edozein egoeratan ezin dituzula proba horiek egin, egoera jakina behar dela. Hirurak oso gazteak ginen, etxean bizi ginen nahiko egoera lasaian eta lurra ere bagenuen. Bazkide baten aitak letxugak ekoizten zituen Eusko Labelerako eta haren lurretan hasi ginen. Ortu txikitxo batekin hasi ginen, jolas bat bezala. Dena genuen ikasteko eta dena zen gozamena, nahiz eta ordu mordoa sartu. Poliki-poliki joan ginen lur gehiago hartzen. Lehenengo bi urteetan beste lan batzuekin konbinatzen genuen ortuko eginbeharra. Baina orain ortuan bakarrik aritzen gara eta horretatik bizi gara». Lehen letxuga monolaborantza zenean denetarik ekoizten dute orain, eta ekologikoan. «Hasieran asko igarri genituen monolaborantzaren ondorioak, sistema desegonkortuta zegoen. Gaur egun askoz hobeto moldatzen gara; plagak baditugu, baina beste modu batera. Sasoian sasoikoa eta hemen ahal dena ekoizten dugu».\nAne Gorosabelek Bergaran dauka ortua, familiakoa den Elkoro baserrian. 34 urte dauzka. «Gizarte Hezkuntza ikasi nuen eta urte batzuetan lanbide horretan aritu nintzen. Krisi ekonomikoak gogor jo zuenean, hezitzaile bezala lana ezin topatu geratu nintzen. Egoera hori baliatu nuen Hego Amerikara bidaia luze bat egiteko eta han hainbat proiektu ezagutu nituen. Aitita-amamak artzainak izandakoak ziren eta betidanik izan dut baserrira bueltatzeko gogoa. Kalean hezitakoa naiz, baina nire aurrekoak baserritarrak ziren. Mexikotik bero-bero bueltatu nintzen, baserrian probatzeko gogoz. Banituen lurrak, traktore txiki bat eta sekulako ilusioa. Dena oso fantasiatsua. Ikastaro txiki bat egin nuen eta nigan sinistu zuen jendea topatu nuen. Eta horrela animatu nintzen. Hasieran ortu txikitxo batekin hasi nintzen, baina segituan txiki geratu zitzaidan eta handitzen-handitzen joan nintzen. Hasierako urteetan ortua eta beste lan batzuk konbinatzen nituen. Beste lan horiek baliatzen nituen batez ere ortuan inbertsioak egiteko. 2013ko udazkenean hasi nintzen eta duela lauzpabost urte kanpoko lanak lagatzea eta erabat ortuari eustea erabaki nuen. Dirulaguntzak eskatu nituen, tamainako negutegi pare bat jarri nituen, erregadioa... inbertsio bat egin nuen, ortuan ganoraz lan egin ahal izateko».\nTxillarreko Pello Rubiok duela 30 urte hartu zuen erabakia. Lanpostu finkoa utzi eta bizimodua errotik aldatu. Baserri zahar bat erosteko aukera sortu zitzaion eta hor ikusi zuen behar zuen aldaketarako argia. Orain sendo eta dotore ageri den Txillarre baserriaren atzean 30 urtetako lan gogorra dago, pixkanaka eta ahal bezala altxatutako bizimodu bat. «Nik uste dut pertsona guztioi iristen zaigula geure buruari galdera hau egiteko unea: Zer demontre egiten ari naiz mundu honetan? 40 urte nituela iritsi zitzaidan niri une hori. Lan finkoa neukan, ondo irabazten nuen, ez neukan aparteko arazorik... baina iruditzen zitzaidan bizitzan biribilgune batean bueltaka nenbilela eta aldaketa bat egiteko unea iritsi zela sentitzen nuen. Baserrira etortzeko aukera sortu zen eta horri eutsi nion. Itsasorako aukera sortu balitz, akaso itsasora joango nintzen lanera. Nik aldatzeko beharra nuen. Nik ez dut betidanik sentitu baserriaren harra barruan; baserria eta baserriko bizimodua deskubritzen joan naiz. Gogorra da, baina sekulako poztasunak dauzka. Naturari lotutako lanak eta bizitzak izugarri lagundu didate niri. Ikasi dut bizitza kalitatea ez dela gauza asko izatea, gauza gutxirekin konformatzea baizik. Baserriko bizitza deskubritzen joan naiz urtez urte eta ez naiz damutzen. Daukagunarekin bizitzen ikasi dugu, kontsumo ohitura handirik gabe. Eta baserritik bizi zaitezke, gosez ez zara hiltzen behintzat. Eta abantailak eta poztasunak, asko. Pentsa, orain koronabirus garaian denek nahi dute baserrira alde egin...».\n«Nigan sinistu zuen jendea topatu nuen», esan du Gorosabelek bere aurkezpenean. Izan ere, jendartearen parte handi baten begietara lanpostu finko eta “eroso” bat utzi eta baserriaren abenturan sartzen denaren pausajea bitxia da. «Hasieran batez ere presioa gogor samarra da, txoriburutzat hartzen zaituzte. Orain, urteen joanean eta lana ganoraz egiten duzula ikusten dutenean, desberdina da. Baina egia da historikoki baserria sakrifizioarekin lotu izan dela, prekaritatearekin, loturarekin... Norberak, apustua egiten duenean, ez du horrelakorik ikusten. Are gehiago, lurrarekin harremanetan egon gura duzu, urtaroen zikloari jarraitu, garaian garaiko lanak ezagutu... Aldiz, kanpotik saritzen dena bestelako bizimodua da; lan on bat, ordutegi finkoa eta aisialdian kontsumitzeko aukera», bota du Gorosabelek.\nRubio bat dator horretan. «Fraisorotik ikasleak etortzen direnean, beti galdera berak egiten dituzte: zenbat irabazten da eta oporrik izaten al da. Soldatarena norberaren araberakoa da. Batzuk hilean 3.000 euro irabazita eskas ibiltzen dira eta beste batzuk 1.000 eurorekin bizi daitezke. Oporrak? Ni urte guztian oporretan egoten naiz, gustura nagoelako. Txillarren daramatzadan 30 urteetan ez naiz kanpora oporretara joan, eta etxea mundu guztiko trasteekin beteta daukat. Baserrira etorri aurretik Europa osoan barna ibili nintzen motxilarekin, baina orain ez daukat inora joateko gogorik. Gustura nago hemen, lanean, nire lekuan».\nBiolur, aholkularitza eta babesa\nBakoitzak bere bidetik, Rubiok, Gorosabelek eta Baskaranek Biolur Gipuzkoan egin dute topo. Nekazaritza Ekologikoaren Aldeko Elkartea da. «Gure kasuan, ortuaren aldeko apustua egin genuenean, Biolur izan zen babestu gintuen elkarte bakarra. Aholkularitza teknikoa eskaini zigun eta oso modu garbian hitz egin zigun hasieratik. Asko eskertu genuen. Akordatzen naiz hasieran Ogasunera joaten ginela ortu bat martxan jarri nahi genuela esatera eta jartzen ziguten aurpegiarekin edonork pentsa zezakeen zentral nuklear bat eraiki nahi genuela. Inork ez zekien ezer. Egoera horretan, oso lagungarria izan da Biolurren aholkularitza», kontatu du Aspiazuk.\nPello Rubio Biolurren sortzaileetako bat da. «1993an sortu genuen. 30 bat lagun ginen orduan nekazaritza ekologikoa egiten. Administrazioaren aldetik ez genuen ez aholkularitza teknikorik, ez bultzadarik, ez babesik. Guk garbi genuen norantz joan nahi genuen eta horregatik sortu genuen elkartea; baserritarrak babesteko, nekazaritza ekologikoa gizarteratzeko eta bide ekologikoa hartu nahi zuten baserritarrei laguntza eskaintzeko. Guk proposatzen genuen bidea, ekologikoa, erabat berria zen. Hasiera hartan, guri indartsuen kontra egin zigutenak baserritarrak eurak izan ziren; guk proposatzen genuena ezinezkoa zela, asmazioetan genbiltzala, gauez botatzen genituela botikak... Guk, berriz, garbi genuen gure norabidea».\nErakundeek ere ez zituzten besoak zabalik hartu. «Aldundira joan ginen elkartea sortzeko dirulaguntzak eskatzera eta ‘misiolari’ deitu zigun garaiko agintari batek. Pentsa, orduan oraindik ez zen ‘perroflauta’ hitza erabiltzen, bestela horixe esango zigun. Denetarik esaten ziguten. Egia da EAJ ez dela inoiz nekazaritza ekologikoaren kontra egon, baina beti esku-frenoa emanda aritu da alor honetan. Europatik zetorren informazioak garbi erakusten zuen ekologikoak indarra hartuko zuela baina, hala ere, erakundeen apustua ez da ekologikoaren aldekoa izan. Sekula ez dute bultzatu nekazaritza ekologikoa behar bezala. Baina denbora arrazoia ematen ari zaigu. Ingurumenean gertatzen ari dena, kontsumitzaileen joera, osasunaren gaineko kezka…».\n34 nekazari hasi ziren ekologikoaren bidean 1993an Biolurren. Gaur egun, 120 inguru daude. «Nik uste dut nekazaritza munduan igotzen ari den sektore bakarra dela. Horrez gain, emakume asko ari dira sartzen nekazaritza ekologikoan. Hori ere nabarmentzekoa da», esan du Rubiok.\n116 ekoizlek, 137 herritarrek, hiru teknikarik eta dozena bat kolaboratzailek osatzen dute gaur egun Biolur. «EHKOrekin batera, Gipuzkoan ekoizle eta herritarrak biltzen dituen elkarte bakarretakoa da. Herritarrek elkartearen barruko informazio guztia jasotzen dute eta aukera daukate asanbladetan parte hartzeko. Kontzientziatutako herritarrak dira, ekologikoaren kontsumitzaileak. Ekonomikoki ere laguntzen dute elkartea, kuota bidez. Herritar gehiago ere animatu nahi ditugu bazkide egitera», gaineratu du.\nLau lantaldetan antolatuta dago elkartea eta lantalde bakoitzak dinamika propioa dauka: okinak, baratzezainak, abeltzainak eta frutagintza arlokoak. Formakuntza da Biolurren zutoinetako bat.\nAspiazuk azaldu duenez, «lantalde bakoitzak erabakitzen du zein beharrizan dauzkan eta horren arabera antolatzen dira formakuntzak. Makineria txikiaren erakustaldia, lurraren ongizatearen inguruko ikastaroak… oso gauza interesgarriak eta baliagarriak izaten dira». Promozioa –produktu ekologikoen eta bertakoen promozioa azoken bidez– eta kanpo zein barne komunikazioa ere zutabe garrantzitsuak dira. Eta, noski, elkarteak ekoizleei eskaintzen dien aholkularitza teknikoak pisu handia dauka.\n«Hankak lurrean jarri»\nAne Gorosabelentzat Biolur bidaide garrantzitsua izan da eta da. «Nik proiektua hasteko sekulako ilusioa neukan, baina ezagutza ez hainbeste. Biolurrekin harremanetan jarri nintzen eta hankak lurrean jarri zizkidaten. Errealitatearekin konektatu ninduten. Aholkularitza teknikoa eskaintzen du elkarteak eta hori garrantzitsua da, baina hori baino gehiago da. Horrelako proiektu batean beharrizan ugari dauzkazu; administrariak gara, elektrizistak, hazi ekoizleak, nekazariak… egunero hainbeste gauza desberdin egin behar ditugu! Biolur emozionalki babesten zaituen elkartea ere bada. Ez zara bakarrik sentitzen abiatu duzun bidean».\nNere Aspiazu ados dago. «Denok babesten gaituen aterkia da Biolur; eskari bateratuak egiteko, dabiltzan izurriteen berri emateko, formakuntza hartzeko… Sektorea oso ondo ezagutzen duen elkartea da, lurretik, errealitatetik. Biolur sektoreko parte da eta horrek egiten du hain berezi; guretik eta guretzat aritzen da».\nEta Pello Rubiok, nekazari beteranoak eta Biolurren sortzaileak, gustura entzuten ditu nekazari gazteen hitzak. «Helburu horiekin sortu genuen Biolur eta pozik entzuten ditut horrelako hitzak».\nGaur egun, erakundeen eta Biolurren arteko harremana ez da txarra, baina ez dute sentitzen norabide berean dabiltzanik. «Talka bat gertatzen dela esango nuke. Erakundeetatik dirulaguntzen bidez bultzatzen den eredua oso mekanizatua da, handia, monolaborantzara bideratua, oso profesionalizatua… eta toki bakoitzean ekoizpen bakarra bultzatzen da. Aldiz, Biolurrek bultzatzen duen eredua bestelakoa da; anitzagoa, txikiagoa eta pertsonen neurriko etxaldea», azaldu du Gorosabelek.\n«Ekoizpen ekologikoak ziurtatu behar du teknikoki baldintza jakinak dituela ekoizpen prozesuak. Garbitasuna dagoela, ez dela ekologikoko araudiak onartzen ez duen produktu fitosanitariorik erabiltzen... Ados. Huelvan ekoizten dira marrubi ekologikoak, baina zenbat emakume marokoar daude marrubi horien atzean esplotatuta? Hori ere neurtu beharko genuke eta kontsumitzaile bakoitzaren ardura da kontsumitzen duenaren atzean zer dagoen ikustea. Ekologikoa sortu zenean bultzatzen zen eredua etxalde txiki eta dibertsifikatuena zen, gure eredu agroekologikoan oinarritzen zen ekoizpena. Baina gaur egun marketinak jan egiten gaitu eta ekologiko bezala sekulako astakeriak saltzen dira, ekologikoaren baldintza teknikoak betetzen dituztenak, baina ez besterik. Agroekologiak ikuspuntu zabalagoa dauka; gizarte eredua, ekonomia sistema, tokian tokiko ekoizpena, garaian garaikoa… ikuspegia zabaldu egin behar da», esan du Gorosabelek.\nSalmenta zuzenak ere pisu handia dauka. «Gure ekoizpen ahalmena ez da handia, ezin dugu bitartekari bat sartu tartean. Zuzenean saltzean ateratzen dugu etekina. Bide ugari daude; kontsumo taldeak, azokak, baserrira gerturatzen diren bezeroak… horrek ematen digu aukera gure ekoizpenari etekina ateratzeko. Nekazaritza egiteko eredua ez ezik, kontsumitzeko eredua ere jarri nahi dugu zalantzan. Horri buruz hausnartu beharko genuke», jarraitu du Rubiok.\nGorosabelek bide beretik jarraitzen dio hausnarketari. «Kontsumitzaile bezala oso aske garela uste dugu, gure ohiko dendara joan eta gure poltsan zer sartu erabat erabakitzen dugula. Baina, azkenean, ez dugu guk erabakitzen zer sartu poltsa horretan. Parean topatzen dugun aukera ez dugu guk erabakitzen, beste batzuek erabakitzen dute gure aukerak zeintzuk izango diren».\n«Denok kontsumitzaile garen neurrian erantzukizuna, ardura, daukagu kontsumitzen dugun horren gainean. Gure ardura da erosi behar duguna non eta nola ekoiztu den jakitea. Gure kontsumoak erabakitzen du nora goazen, guk gastatzen dugun euro bakoitzak erabakitzen du zer nolako gizartea ari garen eraikitzen. Gastatzen dugun euro bakoitzaren atzean iraultza txiki bat egon daiteke. Kontsumitzaile bezala ahaldundu egin beharko genuke, daukagun ahalmenaz konturatu», gaineratu du Aspiazuk.\n«Nik sumatu dut krisiak egon direnean –orain bezala–, herritar multzo bat ekologikora pasatzen dela. Behi eroen krisiaren ondorioz, adibidez, herritar batzuk ekologikoa kontsumitzera pasatu ziren. Eta orain berdin gertatzen ari dela uste dut. Covid-19aren ondorioz, produktu ekologikoen kontsumoa igo egin da. Kontzientzia hori alde desberdinetatik ari da pizten; ingurumenetik, osasunetik, nekazaritzatik…Nik urteotan ikusi dudana da ekologikoa kontsumitzera gerturatzen diren herritarrak oso kontzientziatuta daudenak direla orokorrean. Zer jaten dugu? Gero eta kezka handiagoa sumatzen da»; horra Rubioren iritzia.\nEgia da, era berean, «greenwashing» terminoak zentzu betea daukala egunotan; enpresa kutsatzaileenek beren produktuak ingurumena errespetatzen dutela sinetsarazteko erabiltzen duten marketin estrategia nabarmen igartzen baita. «Orain denak dira ekologikoak, baita Iberdrola bera ere», dio Rubiok. Aspiazu bat dator. «Ekologikoa bada saltzen duen zerbait eta horregatik erabili egiten dute enpresa askok. Hor kontzientziazio lan bat egin beharra dago, etiketa horien atzean zer dagoen jakiteko ahalegina egin behar da. Nik uste dut badagoela beste era batera kontsumitzeko nahi bat, baina horrek kontsumitzaileari ahalegin bat eskatzen dio. Hor dago koska. Gure aldetik, uste dut lanketa bat egin behar dugula ekologikoaren etiketa zenbait produktu saltzeko nola erabiltzen den aztertzeko. Iragarki guztietan dago».\nPandemiak beste arazo bat ekarri du lehen lerrora: Euskal Herriaren elikadura burujabetza. «Arazo handiena hori da. Jaten dugunaren %90 kanpotik etortzen da. Zenbaki hori murrizten ez den bitartean, izan ekologiko edo ez, arazoak hor segituko du. Euskal Herriak nekazari gehiago behar ditu. Horretarako, sektore honek erakargarria izan behar du eta baldintzak eman behar dira nekazaritzan lan egiten dugunok bertan jubilatu ahal izateko. Nola egin nekazaritza lanbide erakargarri eta duina? Eredu ekologikoan, noski. Azken urteotan nekazaritzara gerturatzen ari garen gazte askok ekologikoaren alde egin dugu, garbi dugulako eredu onena hori dela», esan du Gorosabelek.\nBARATZE EKOLOGIKOEN BIDERAGARRITASUNERAKO LANKETA KOLEKTIBOA\nBiolur martxa bizian dagoen elkartea da, gaurko eta biharko erronkarik falta ez zaiona. Ane Gorosabelek honakoa azaldu du: «Oraintxe bertan gure erronketako bat gure lana baloratua izatea da. Badago salmenta igoera bat, baina ez dakit zein neurritan igartzen duten hori gure errentek. Duina izeneko proiektuarekin ari gara lanean norabide horretan».\n2016-2018 bitartean ikerketa bat egin zuten, galdeketa bat, baratzezainen egoera zein zen ikusteko. Ondorioak garbiak izan ziren; oso gutxi dira gutxieneko soldatara iristen direnak, lanordu kopurua ikaragarria da eta askok zailtasun handiak dituzte lana eta familia uztartzeko. «Ondorio politenetakoa izan zen baratzezain gehienek oso gustuko dutela beren lana. Baina lan baldintzek zer pentsatua ematen dute», gaineratu du Nere Aspiazuk.\nDiagnostiko horretatik tiraka sortu da Duina proiektua. «Alde batetik produktibitatea hobetu behar dugu. Bestetik, baratzegintzak ez dauka eusten duen dirulaguntza handirik. Alde batetik ona da, baratzezaintza ekonomikoki bideragarria delako dirulaguntzen mende egon gabe. Baina, bestetik, ezegonkortasun handia dago», jarraitu du Baskaranek.\nGogoeta horietatik abiatuta prezioen inguruko lanketa bat egin nahi dute, «anbizio handikoa». Produktu bakoitzaren atzean dauden lanordu eta gastu guztien kalkulu bat egin nahi dute; «guk jakiteko letxuga baten atzean zenbat lanordu eta gastu dauden. Gero ez dakit nola erabiliko dugun informazio hori, baina jakin nahi dugu hori guztia». Lanketa honen helburua da urtean 1.200 euroko hamabi ordainsari lortzeko letxuga batek zenbat balio beharko lukeen kalkulatzea. Hamar produktu aukeratu dituzte lanketa hori egiteko.\nBaserria gogorra da eta kito. Sakrifizio asko eta diru gutxi. Hori izan da historikoki saldu den ideia. Ondorioz, baserri askotan ez da belaunaldi berrien segidarik izan. Baserritar askok nahiago dute beren seme-alabek beste bide bat aukeratzea. Beren bizimodua gogorra dela ulertuta, seme-alabentzat beste zerbait “hobea” nahi izan dute.\nErrealitate horri buelta bat eman nahi diote Biolurretik. «Gurea hautu politikoa da, bizimodu aukeraketa bat. Baina baserriko bizitzak ez du zertan beti sakrifikatua izan. Baldintzak duindu behar dira eta hori da elkartearen erronketako bat», esan du Gorosabelek.\n«Hasieran sekulako ilusioa daukazu. Baina prekaritateak azkar erre dezake ilusio hori. Gaur egun asko hitz egiten da zaintza eta bizitza erdigunean jartzeaz. Aldiz, proiektu agroekologikoetan nork bere burua esplotatzen du eta baldintza ez duinetan lan egiten da askotan. Borroka bat egin behar da, bai maila kolektiboan eta bai norberak, gure proiektuak bideragarriak izan daitezen maila emozional, ekonomiko, sozial eta ingurumenaren aldetik. Prekaritatea hautua da, baina puntu bateraino», gaineratu du Aspiazuk.\nEuskal Herriak nekazari eta abeltzain gehiago behar ditu. Hori garbi daukate Biolurren. Nekazariaren eta abeltzainaren lana erakargarria eta duina izan dadin pausoak eman behar direla uste dute horregatik.\nAspiazuren hitzetan, «gauzak aldatu dira. Gaur egun nekazaritzara eta abeltzaintzara gerturatzen garen gazteen profila bestelakoa da. Ikasketak ditugu, babes ekonomikoa daukagu inguruan… izan ere, erraz esaten da nekazari eta abeltzain gehiago behar direla, baina, nola? Hasteko babes ekonomikoa, lurrak, traktore txiki bat… faktore asko alde eduki behar ditu baserritar batek zerotik hasteko. Horri buruz ere hausnartu behar dugu. Nolako laguntza edo babes publikoa dauka gaur egun nekazaritzaren edo abeltzaintzaren bidea abiatzea erabakitzen duenak?».\nGorosabelek uste du borondatea izanez gero, badaudela moduak. «Udalek, mankomunitateek edota bestela erakundeek zeresan handia daukate. Zergatik ez erosi lurrak eta langile publikoak lur publikoetan lanean jarri? Bertan ekoizten dena jangela publikoetan kontsumi daiteke; eskolak, zaharren egoitzak, erietxeak… Badakigu mundua aldatzea ez dagoela gure esku, baina borondate politikoarekin hainbeste egin daiteke...».\nMemoria ona eta txarra, bien beharrean gaude


Gates-en haginkada Jobs-en sagarrari\t| bestelakoak\n« Bitniks, generazio zibernetikoaren aldizkaria | Hasiera | Elkarrizketa: Unai Gerra, Anaia Handia guri begira »\n1997ko abuztuak 17, Igandea\t| bestelakoak\t|\nSteve Jobsek sortu zuen Apple enpresa duela 21 urte, eta bertatik orain 12 urte egotzi zutenetik aldatz behera joan da, etengabe, kudeaketa ekonomiko txar baten ondorioz. Iaz Gilbert Ameliok enpresaren lehendakaritza hartu zuen, Appleren diru egoera makala osatzeko xedearekin. Enpresen salbatzaile moduan fama ona zuen Ameliok aldaketa gogorrak egin zituen �langileen %30 kaleratuz� baina ezin izan zuen egoera arteztu eta duela hilabete dimisioa aurkeztu zuen, uztailaren 9an. Egun horietan etorkizuna inoiz baino ilunago ikusten ari ziren Apple-en. Orduan, Jobs-i deitzea erabaki zuten.\nBere etxeko garajean Apple sortu zuen Jobsek, Stephen Wozniakekin batera. Urtebete geroago, munduko lehendabiziko konputagailu pertsonala aurkeztu zuten, Apple II izenekoa. Izugarri aberastu ziren horrekin, baita 1984an lehenengo Macintosh sistemako konputagailua aurkeztu ondoren. Lehenengo kudeaketa krisiarekin batera alde egin zuen Jobsek Appletik 1985ean, Next enpresa sortzeko. Macintosh konputagailuen erabiltzaileentzat Jobs Apple ezerezetik sortu zuen mitoa izan da geroztik eta askok berarengan azken esperantza ikusi zuten. Jobsen izendapena jakin bezain laster izugarri igo ziren Apple-ren akzioak burtsan uztailaren 31an. Aldaketak barik apurketa erradikala espero zen Jobsengandik eta berak ez zuen huts egin. Gutxik espero zuten maniobra eginez hasi da ordea Jobsen iraultza.\nEtsaia menperatu ezin baduzu...\nJende aurrean Microsoft arerioarekin sinatutako hitzarmenaren berri eman zuenean Maczale askok ezin zuen sinetsi. Galiarreen azken herrixka erromatarren esku jartzea zen hura. Inperioaren aurka borrokatzeko berreskuratutako Luke Skywalker heroiak Darth Wader berari eskua luzatzen zion. "Saldu egin gaitu! Kanpora!" izan ziren hasierako oihuak. Pantailatzarran munduko gizonik aberatsenaren aurpegia zuzenean ikustean ordea txaloak agertu ziren. Oso erreakzio esanguratsua izan zen hura. Alde batetik Macintosh zaleak Microsoften etsai amorratuak dira. Mac OS sistema Windows baino askoz hobeagoa dela pentsatzen dutelako eta Gates-en jarrerari monopolista deritzotelako. Izan ere, Microsoftekin elkartuz, lagun zituen beste software enpresak bakarrik utzi ditu Applek barrikadaren beste aldean. Bizirik irauteko azken aukera zuen ordea aurkariarekin bat egitea eta badirudi onik aterako dela oraingoan.\nAkordioaren ondorioz 150 miloi dolar inbertitu ditu Microsoftek Appleren akzioak erosiz. Gainera, Macintosh sistemaren hurrengo bertsioekin Microsoften programak etorriko dira, software egile independienteen (Netscape, Sun) kalterako.\nNegoziazio hauek inoiz egin diren azkarrenetarikoak izan dira, egunetako kontua izan baita Jobs kontratatu zutenetik Gatesekin akordioa itxi den arte. Horren adibide izan da Jobsek aste honetan eginiko aitormena, zalantzak bultzatuta 1,5 milioi saldu zuela ekaina amaieran Apple-ren akziotan. "Konfidantza erabat galduta neukan, zuzendaritzak enpresa hondamendira baitzeraman" esan zuen Jobsek Time aldizkarian. Microsoftekiko akordioa bestalde Jobsek Bostonen agerraldia egin baino ordu batzuk lehenago itxi zen.\nBaina Microsoftekin elkartzea Jobsen planaren zati bat besterik ez da. Are garrantzitsuagoa izan daiteke Apple-ko zuzendaritzan egindako "garbiketa". Lehengo zuzendaritza karguetatik bi bakarrik geratuko dira talde berrian. Goi kargu berri guztiek sekulako ospea dute informatika enpresa handien eta gestioaren arloan. Langileekiko zenbait neurri ere iragarri ditu Jobsek. Aro sabatikoen planak kendu ditu, langileentzako sariak dirutan eman beharrean enpresaren akziotan emango ditu. Langileentzat eskaintza bereziak egingo ditu, akzioak eros ditzaten. Appleren lan arlorik tradizionalenetan ahalegin berezia egingo du enpresa tinkotzeko, edizioan, multimedian eta hezkuntzan.\nBestalde, Macintosh sistema eragilearekin jarraituko du Applek, Rhapsody izeneko sistema berri baterako proiektua alboratuz. "Appleren ezaugarria da Macintosh sistema, gure estrategia Mac OS zabaltzean eta babestean oinarritu behar da", esan zuen Jobsek Newsweek-en. Hardware Erreferentzia Komuneko Plataforma (CHRP) berririk ez momentuz. Beste berri kezkagarri bat lizentziak gelditzea izan daiteke. Apple-k hainbat enpresari bere sistema eragilearen lizentzia emanda, badira Apple ez diren Macintosh "Klonikoak". Power Computing, Motorola, UMAX eta APS izango dira kaltetuak Applek lizentziak gelditzen baditu. Microsoft-i ordea interesatzen zaio Windowsen alternatiba den Macintosh standard-a beste enpresetara ez zabaltzea, ez haztea eta ez merketzea.\nSoftware enpresa txikiek Microsoften aurkako fronte bat osatzen dute, Sun eta Netscape dira garrantzitsuenak. Java izeneko programazio lengoaia dute borrokarako tresna, edozein plataformarako balio duen lengoaia, baina ezer gutxi egingo dute Microsoftek bere Java berezia garatzen badu. Gatesek ongi esan zuenez, "Apple + Microsoft = PCen merkatuaren %100". Beraz, egiten duten edozein gauza standard bihurtuko da automatikoki, enpresa txikien kalterako.\nMicrosoften interesa da Apple bizirik -baina ez indartsu- irautea. Apple desagertuz gero, Microsoft bakarrik geratuko litzateke konputagailu pertsonalen merkatuan eta EEBBetan monopolioak debekatuta daude. Bestalde, Applek Microsoften kontrako hainbat salaketa zituen, Windows 95-en eduki batzuek Apple-ren patenteak bortxatzen zituztelako. Akordio honen bidez kontu horiek ahaztu eta batak bestearen patenteak erabili ahal izango ditu. Gainera, Apple-ren akzioen igoerarekin Microsoft-ek jada 70 milioi dolar irabazi ditu inbertitutako 150 miloietatik. Ez dago gaizki astebete duen inbertsioa izateko. Azken finean Apple mantentzea ez da horrenbesteko kostua, batez ere iaz 9.100 miloi dolar irabazi zituen Microsoft erraldoiarentzat.\nBien arteko antzekotasunak handiak badira ere, nortasun ezberdinak dituzte PCen bi guru hauek. Biak dira euren enpresen pertsonifikazioa, eta euren biografia nortasunaren ispilu izan dute.\nBiak 1955ean jaio ziren, biak mundu osoaren pentsatzeko eta lan egiteko modua aldarazi duten informatikaren genioak dira. Biek Californiako kostaldeko estiloa dute, janzkera informala eta itxura gaztea.\nBaina Gates Seattleko familia oneko mutikoa da, ume zintzoaren aurpegia betaurrekoen atzean. Jobs aldiz mekaniko batek hartutako umezurtza da, aitaren garajean bere inperioa abiarazi eta Indiara joan zen erromes hippy-a. Hala ere, 80ko urteen hasiera aldean elkarrekin ibiltzen ziren informatikaren gaineko hainbat azoka eta topaketatan.\nIzan ere, hain ideia ona iruditu zitzaion Gates-i Macintoshen sistema operatiboa ezen IBM egiturako ordenagailuentzat egokitzea bururatu zitzaion. Kopia nahiko txarra zen arren, arrakasta komertzial izugarria izan zuen Gatesen Windows-ak, Apple atzean gelditzen zen bitartean. Gatesek soilik programak ekoiztea aukeratu zuen, jada esistitzen ziren PCetarako, Jobsen sisteman programak ezezik konputagailuak ere saldu behar ziren bitartean. Tentsioen garaia etorri zen orduan, Jobsek Gates plagioagatik salatu zuenean. "Ez dauka ez gusturik ez ideia originalik, bere produktuek ez dute kulturarik", esan zuen Jobsek iaz telebistan. Abuztuaren 6an ordea "bere softwarea gustoko dut" adierazi zuen.\nOrotara konputagailuen %6 besterik ez diren arren, izugarrizko garrantzia dute Macintosh konputagailuek. Hainbat arrazoi daude horretarako.\nGarestiagoak izan arren, potenteagoak dira Mac-ak. Azken belaunaldiko PCen Pentiumak baino bi bider azkarragoa da Power Macintosh berri bat. Edizio eta diseinu grafikoan konputagailu gehienak Macintosh dira. Prentsaren %97 Macintoshak erabiliz egiten da �irakurtzen ari zaren hau esaterako�. Interneterako webguneen %60 Mac-ak erabiliz egiten da. EEBBetan hezkuntzan erabiltzen diren ordenagailuen %66 Apple-k eginikoak dira.\nAdituen iritziz oraindik Windows sistema baino askoz hobeagoa da Mac-a. Intuitiboa da, erabiltzeko erreza eta arazo gutxiago izaten du softwarearekin. Mac-en betiko arazoa prezio altuak eta konpatibilitate falta izan dira, baina horrek elite bateko gutxiengoa sentitu arazi ditu maczaleak, euren arteko konplizitate bat sortuz. Informatikaz ezer gutxi jakinda ordenagailuari atarramendua ateratzen dio Mac-ari erabiltzaileak, erosoago lan egiten du berari ulertzen dion eta berak ulertzen duen lan tresnarekin.\nEzaugarri guzti hauek erabiltzaile fidelak sortu dituzte. Windows-ekin ibili ostean Mac bat probatzen duena betirako maczale (edo mac-eroa) bihurtzen dela esan ohi da. Batzuentzat bizitza estiloa, besteentzat militantzia amorratua bihurtu da Maczaleak izatea, bereziki Microsoft inperioaren aurrean azken partisanoak bezala sentitzen zirelako. Aurrerantzean sentimendu hori ere aldatuko da.


KPIAREN ARABERAKO IGOERA EZARRI DIE ORDIZIAKO UDALAK ZERGA ETA TASEI - ORDIZIAKO UDALA\nKPIAREN ARABERAKO IGOERA EZARRI DIE ORDIZIAKO UDALAK ZERGA ETA TASEI\nEkitatea, progresibitatea eta birbanaketa izan dira ezarpen hori egiteko erabilitako printzipio nagusiak\nOrdiziako Udalak KPIaren araberako igoera ezarriko die 2014 udal zerga eta tasei. Hala onartu zuen Udalbatzak joan den ostegunean egin zuen osoko bilkuran. KPIaren araberako igoera hori %1,5ekoa izango da. Krisi ekonomiko larri honen aurrean, gutxien duten herritarren eskubideak bermatzea izan du Bilduko udal gobernuaren lehentasuna.\nHiru dira udal gobernu taldeak KPIaren igoera hori aplikatzeko erabili dituen printzipio nagusiak: ekitatea, progresibitatea eta birbanaketa. Gobernu taldeak argi du udala herritarrei zerbitzuak emateaz arduratu behar den erakunde publiko bat dela, nahiz eta jakitun den krisi egoerak gastuaren berrazterketa sakona eskatzen duela, lehentasunak ondo finkatuz, baina zorroztasunez eta zuhurtziaz jokatuz.\nZergen aplikazio progresiboarekin, esaterako, diru-sarrera gutxien dituzten herritarrei karga fiskala gutxituko zaie, eta beraien irabaziekiko portzentaje txikiagoa ordainduko dute. Gutxieneko soldata interprofesionalera iritsi ez edo oso gertu ibiltzen diren herritarrei, berriz, Gizarte Ongizate sailetik zein kontu hartzailetzatik bideratzen diren laguntzen bitartez, hobariak ezarriko zaizkie salbuespen moduan. Horrez gain, zailtasunak dituzten herritarrei, epekako ordainketa aukera ahalbidetzen jarraituko du udal gobernu taldeak. Birbanaketari dagokionez, gehien duenak gehiago ordaintzea da udalaren irizpidea, gutxien duenaren mesedetan.\nAzkenik, iruzur fiskala ekiditeko neurriak aplikatzen saiatuko da Ordiziako Udala.


Etxebizitzako Plangintzaren eta Prozesu Eragileen Zuzendaritza - Ingurumen, Lurralde Plangintza eta Etxebizitza Saila - Eusko Jaurlaritza - Euskadi.eus\nTitularra: Mario Yoldi Domínguez\nEtxebizitza-politikaren plangintza, jarraipena eta ebaluazioa.\nFinantza- eta dirulaguntza-neurriak, etxebizitzaren, lurzoruaren eta etxebizitzak birgaitzearen arloetan.\nEtxebizitzaren arloko prozesu eragileen zuzendaritza funtzionala.\nArlo horietan, Etxebizitzako Plangintzaren eta Prozesu Eragileen Zuzendaritzari, dekretu honen 8. artikuluan oro har esleitutako egitekoez gain, honako hauek dagozkio:\nEtxebizitzaren arloko politika publikoen plangintza estrategikoa, koordinazioa, kudeaketa operatiboa, exekuzioa eta ebaluazioa lantzea, herritarren parte-hartzea sustatuz. Hori guztia, ezertan eragotzi gabe Ekonomia eta Ogasun Sailari dagozkion eskumenak.\nEtxebizitza-programaren aurrekontu-aurreproiektuaren proposamena lantzea, eta etxebizitza- programaren kudeaketa ekonomiko-finantzarioa eta administratiboa egitea, Zerbitzu Zuzendaritzaren koordinazio-eskumenak errespetatuta.\nKudeaketa-informazioa integratu eta bateratzea, eta sailari atxikita dauden etxebizitzaren arloko partaidetzapeko sozietateen eta sozietate publikoen estrategien eta jardueren jarraipena eta kontrola egitea.\nEtxebizitzarako prestazio ekonomikoa ordaintzea eta haren finantza-kudeaketa egitea.\nEtxebizitza-arloan babestekoak diren politika eta eremuetako planen, finantzaketa-programen eta araubide juridikoaren proposamenak lantzea.\nEtxebizitza-politikaren helburuak lortzeari begira, politika publikoek zer-nolako eragina duten aztertzea; bereziki, etxebizitzak arrazoizko prezioan eskaintzeko bultzatzen diren programek.\nSailburuordetzaren jardun-arlokoak izanik, sektorean eragina duten ikerketa, txosten eta argitalpen ekonomikoak egitea, politika eraginkorra eta koherentea ahalbidetzeko etxebizitzaren arloan.\nZerbitzu Zuzendaritzari proposatzea Estatistika Planean sar ditzala Etxebizitza Sailburuordetzako gaiei buruzko eragiketak, baita gai horiei buruzko txostenak, azterketak eta estatistika-analisiak lantzea ere, hargatik eragotzi gabe sailaren estatistika-organo bereziaren eskumenak.\nZerbitzu Zuzendaritzarekin koordinatuta, informazio-sistemen plan estrategiko eta operatiboak diseinatu eta ezartzea etxebizitza-programaren arloan, eta administrazio-informazioko sistemak mantendu eta kudeatzea, sektorearen errealitatea eta haren bilakaera behar bezala ezagutzen dela bermatzeko.\nEtxebizitzaren alokairu-merkatuaren erreferentzia-indizeen sistema garatzeko koordinazio teknikoa gauzatzea, eta beste horrenbeste egitea etxebizitza- eta lurzoru-merkatuaren errealitatearen jarraipena eta behaketa egiteko beste tresna batzuekin.\nEtxebizitza-arloko zerbitzuak hobetzeko eta modernizatzeko planak eta programak diseinatu eta ezartzea, eta, horretarako, teknologia telematiko berriak, etengabe hobetzeko tresnak eta parte-hartzea bultzatzea, ezertan eragotzi gabe Jaurlaritzaren organo zentralek arlo horietan dituzten eskumenak.\nEtxebizitzen sustapen itunduak iragarri eta kudeatzea eta horiei dagozkien onurak esleitzea.\nHitzarmenak prestatzea eta pizgarriak esleitzea alokairuko etxebizitzak sustatzeko entitate publiko eta pribatuekin, baita alokairu-programak kudeatzea ere.\nEtxebizitzaren ekainaren 18ko 3/2015 Legean araututako lurzoru-ondare publikoan integratuta dauden etxebizitzak, eranskinak, merkataritza-lokalak, zuzkidura-bizitokiak eta baliabide ekonomikoak eskuratu, administratu eta kudeatzea, lege horretan aurreikusitakoaren esparruan.\nHonako prozesu deszentralizatu hauen zuzendaritza funtzionala: etxebizitzen eskaerak eta esleipena kudeatzea eta etxebizitza duin eta egoki bat legez okupatzeko eskubide subjektiboa kudeatzea; bitartekaritza-, informazio- eta adiskidetze-lanak egitea jabeen eta errentarien eskubideen arloan, jabetza horizontalari eta hiri-errentamenduei dagokienez; eta bereziki etxebizitzak birgaitzeko laguntzak izapidetzeko sistema kudeatzea.\nEtxebizitza babestuen eta zuzkidura-bizitokien esleipenak planifikatu, horien aginduak argitaratu, baremoak ezarri, koordinatu eta kontrolatzea.\nKanpoko entitateekin koordinatzea (udalak, sustatzaile pribatuak, kooperatibak), etxebizitzak esleitzeko abian jartzen dituzten prozesuetan laguntzeko eta haien beharretara egokitutako datu-baseak hornitzeko.\nFidantzak gordailutzeko araubide berezi itunduari buruzko eskaerak ebaztea eta Euskal Autonomia Erkidegoko Hiri Finken Errentamendu Kontratuen Erregistroaren zuzendaritza funtzionalaz arduratzea, bat etorriz Fidantzak jartzeari eta Euskal Autonomia Erkidegoko Hiri Finken Errentamendu Kontratuen Erregistroari buruzko martxoaren 15eko 42/2016 Dekretuan xedatutakoarekin.\n8. artikulua.- Saileko zuzendaritza guztiei dagozkien egitekoak.\nEtxebizitzako Plangintzaren eta Prozesu Eragileen zuzendaria


ekaina 2013 - Boligrafo gorria\nImanolen Forjarien kantara iritsi nintzen aurrekoan ustekabeko lotura baten bidez eta sentsazio arraro batek hartu ninduen, gustatu egin zitzaidalako. Azalpen laburra: txikitan antiguotarraren kanta asko entzundakoa naiz, gurasoek atsegin zuten. Transmisio-paradigman sinesten dutenak harrituko dira agian, baina horrek ez nau Imanolen jarraitzaile egin, nerabezarotik aurrera haren kasetak, belaunaldikide gehienenekin batera, zapata kaxa batera joan ziren. Itzul gaitezen Forjarien kantara, 1976ko...\nDenok dantzatu dugu noizbait pogoa kontzertu batean. Denok? Ez: agertokiaren aurreneko lerroetan bultzaka ibiltzearen zentzua asko aldatu da punkaren sorreratik eta irudipena daukat gure belaunaldiari iritsi zaion ideia zera dela: “Ea nor den indartsuena, ea nork bereganatzen duen espazioa, ea zein den gutako matxoena”. Bestela ere aski maskulinoa den Euskal Herriko panorama musikalean, dantzatzeko modu erasokor horrek emakume asko kontzertuetako lehen lerroetatik atera izan ditu...\nNotizia handia egun seinalatuan: atzo, ekainak 16, Bloomsday, Xabier Olarrak 103 karakteretan iragarri zuen laster izango dugula irakurgarri James Joyceren Ulisesen lehenbiziko partea euskaraz; e-booka Igelaren webgunean salgai egongo da aurki. Aurrerapen bat nahi duenak, @XOlarra Twitterren jarrai dezake edo #TUitlysses etiketatik buelta bat eman, han aurkituko du itzulpena pilula txikitan. Txalotzekoa, eta txalotu gabe geneukana –despiste barkaezina–, Olarraren ekimen hau. Literatura...\n“Ezin badugu dantzatu, kantatu, margotu, larrua jo… ez da gure iraultza. Erraz ikusten da festa-giroan emakumeek daukaten presentzia eskasa, bai antolakuntzan, bai artistikoki parte hartzen. Ahalegin bikoitza egin behar du emakume batek eszenatoki batera igotzeko eta bere lana baloratua izateko. Beraz, emakume batzuk elkartu gara egoera horri aurre egiteko eta gure jaia antolatzeko. Guk egin dezakegulako”. Ideiak garbi eta gogo handiz datoz. Apuntatu: Ladyfest Nafarroa gaurtik igandera....\nPosted in Historia, Zinema - ikus-entzunezkoak\nDenak ados gaude: inori ezin zaizkio leporatu bere aitak egindako kalteak eta ezin da inoren obra artistikoa epaitu haren familia abiapuntutzat hartuz. Kazetaritza kulturalaren funtsezko premisa izan beharko litzateke obra, obra, obra, obra lehenestea eta ez obraren egileari buruzko inolako kontu pertsonal. Gertatzen da ordea, berriki Elias Querejeta hil dela eta ez bere obra. Eta Querejetari buruz idatzi direla egunotako orri guztiak, haren lanez gain zinegile hernaniarraren dimentsio...\nGaur iragarri dute nork joko duen 2013an Donostiako Aste Nagusiko agertoki nagusian, Saguesen, eta eztabaidatxo interesgarria sortu da Ekai Txapartegi Udaleko komunikazio arduradunaren eta Inaxio Esnaola kazetariaren artean. Hau da aurtengo kartela: Abuztuak 10, larunbata: Auryn Abuztuak 11, igandea: Julieta Venegas Abuztuak 12, astelehena: Betagarri Abuztuak 13, asteartea: Gatibu Abuztuak 14, asteazkena: Riot Propaganda ( Los Chikos del Maíz + Habeas Corpus) Abuztuak 15, osteguna: Obrint Pas...\nMotos: Iruñean ere bazen "we are mods!" oihukatzen zuenik\nBetiko historia da: ideia eta diskurtso berririk gabeko musikariek arrakasta eta hedabideen arreta berenganatzen dute eta aldiz, alboan dauden proposamen interesgarriak zokoratzen dira eta ahanzturaren putzuan erortzen. Horrela da mundu zabalean eta horrela izan da hemen ere, baita kontrakulturaren gailurtzat daukagun 1980ko hamarkada loriatsuan. Purrustada ulertzeko, beheko bideoa ikusi. Gor diskoetxearen kortesiaz goza dezakegu Motos taldeak (Toño Muro, Marino eta Patxi Goñi eta Francis Los...\nZertan da Alberdania argitaletxea?\nGaur eman du albistea Xabier Mendiguren Elizegi Elkar argitaletxeko editoreak Twitterren: orain arte Alberdaniako editorea izan den Inazio Mujika Iraola Ereinentzat lanean ari da. Nontzeberrin irakur daitekeenez, Fermin Etxegoienen azken liburua aurkeztu du. Azken hilabeteetan han-hemenka ibili da Alberdania ez zegoela egoera onean. Gainera, 1993an Mujikarekin batera editoriala sortu zuen Jorge Giménez urtarrilean Eusko Jaurlaritzan hasi zen lanean Hizkuntza Politikako Ikerketa eta Koordinazio...\nAutobonbo literario etikoa egiteko bost gomendio\nEz dagoenez modurik argitaratzen diren liburu guztiek behar bezalako promozioa izan dezaten, geroz eta idazle gehiagok ikusten dute premia argitaletxeen sustapenetik harago beren obrak saltzen aritzeko. Problemarik ez daukat autobonboarekin, baina uste dut nire níre NÍRE liburua ezagutarazteko ere badaudela muga batzuk, maiz gainditzen direnak. Hori dela-eta, autobonbo etikoa egiteko oinarrizko bost debeku proposatuko ditugu gaur (bazkalosteko telefilma bailitzan, benetako gertakarietan...


Euskalgunea: jai herrikoi, euskaldun eta parekideen gunea - Uriola.eus\nEguzkizale konpartsaren 30. urte betetzen ditu Aste Nagusi honetan. Hori ospatzeko konpartsa ekologistak, guneko beste konpartsekin adin guztientzeko egitaraua antolatu dute.\nEgunero, Txikitxokoa zabalduko dute eguerdian, umeentzako igerilekuarekin. Astelehena egun berezia izango da etxeko txikientzat, Pott eta lagunak antzezlanarekin. Umeak jolasten dauden bitartean, nagusientzako ere prestatu dute zerbait. Izan ere, ordu berean marianito musikatuak hasiko dira, zuzeneko musikarekin.\nGaueko kontzertuei dagokionez, igandean hasiko dira Esne Beltza taldearen zuzenekoarekin. Astelehenean, berriz, McOnak eta Sutan taldeek joko dute. Hurren egunean, La Mare eta Nøgen taldeak girotuko dute guneko gaua. Asteazkenean Enkore eta Dj Elepuntoren txanda izango da. Bukatzeko, ostegunean erromeria egongo da Gora Herria taldearen eskutik.\nHau Pittu Hau konpartsak urtero sari bat banantzen du euskararen alde lan egiten duen erakundeei edota norbanakoei. Aurten, Seaskari emango diote. Ipar Euskal Herriko ikastolen federazioak 4000 ikasle eskolatzen ditu, 36 ikastexe desberdinetan. Iparralden euskararen alde egindako lanarengatik jasoko dute saria.